title: Dave Pirner

text:
17-vuotiaana Pirner muutti kotoaan Minneapolikseen, Minnesotan osavaltioon ja aloitti työnteon. Vapaa-aikansa hän käytti rumpujen soittamiseen, ja 20-vuotiaana Pirner perusti punkyhtye Loud Fast Rulesin, jossa hän soitti rumpuja. Pian yhtyeeseen liittyivät myös bassokitaristi Karl Mueller ja kitaristi Dan Murphy. Pirner jätti pian rumpujensoiton, ja ryhtyi yhtyeensä laulajakitaristiksi Pat Morleyn liittyessä uudeksi rumpaliksi. Pian Grant Young kuitenkin paikkasi Morleyn rumpalina, ja yhtye vaihtoi nimensä Soul Asylumiksi Pirnerin kirjoittaman kappaleen mukaan. Pian tämän jälkeen julkaistiin yhtyeen debyyttialbumi "Say What You Will Clarence… Karl Sold the Truck", joka oltiin nauhoitettu ennen Grantin liittymistä yhtyeeseen. Vuosien 1986-1989 aikana yhtye kiersi ahkerasti Yhdysvalloissa ja julkaisi viisi studioalbumia keräten vankan fanipohjan.
Vuonna 1990 Pirner tuotti myös Minneapolisin kaupungista kotoisin olleen yhtyeen, Group de Gracen samannimisen debyyttialbumin.


title: Dave Pirner

text:
Vuonna 1992 yhtye julkaisi virallisen, kuudennen studioalbuminsa Grave Dancers Unionin. Albumi tuotti kaksi hittisingleä; "Runaway Train" ja "Black Gold". Singlet menestyivät listoilla ja kappaleiden musiikkivideot saivat paljon soittoaikaa Music Televisionin ja VH1:sen musiikkikanavilla.
Kun Soul Asylum oli vakiinnuttanut paikkansa musiikkialalla, Pirner teki lukuisia vierailuja muiden sooloartistien ja yhtyeiden albumeilla.


title: Dave Pirner

text:
Vuonna 1999 Soul Asylum meni väliaikaiselle tauolle "Candy from a Stranger"-studioalbumin julkaisun jälkeen. Vuosituhannen vaihteessa yhtye julkaisi kokoelma-albumin "", ja Pirner aloitti samaan aikaan työstämään materiaalia omalle sooloalbumilleen "Faces & Names", joka julkaistiin 30. heinäkuuta 2002.
Pitkän levytystauon jälkeen yhtye vetäytyi studioon kirjoittamaan kappaleita uudelle studioalbumilleen, mutta koki pahan takaiskun kun bassokitaristi Karl Mueller kuoli ruokatorven syöpään 17. kesäkuuta 2005. Mueller ehti soittaa albumin materiaalista puolet valmiiksi ennen kuolemaansa, ja 11. heinäkuuta 2006 julkaistu studioalbumi "The Silver Lining" omistettiin yhtyeen pitkäaikaisen bassokitaristin muistolle. Albumin julkaisun jälkeen yhtye on kiertänyt Yhdysvalloissa, ja Pirner tiedotti helmikuussa 2010 yhtyeen palaavan studioon ja uusi albumi julkaistaisiin vuoden 2011 puolella.


title: Dave Pirner

text: Pirner sai huomattavasti julkisuutta myös yksityiselämässään seurustellessaan näyttelijätär Winona Ryderin kanssa 1990-luvun puolivälissä, ja esiintyi myös omana itsenään Ryderin tähdittämässä elokuvassa "Reality Bites" vuonna 1994. Tuolloin Pirner sävelsi myös musiikkia useampaan elokuvaan.


title: Dave Pirner

text: Nykyään Pirner asuu New Orleansin Bywaterissa Yhdysvalloissa ja työskentelee Soul Asylumin ohella myös tuottajana ja säveltäjänä ja omistaa alueella myös studiotilat.


title: Raatajat rahanalaiset

text: Raatajat rahanalaiset eli Kaski on kaskenpolttoa kuvaava Eero Järnefeltin ulkoilmamaalaus vuodelta 1893. Se ostettiin jo valmistumisvuonnaan Suomen Taideyhdistyksen kokoelmiin eli se kuuluu nykyään Ateneumin taidemuseon kokoelmiin.


title: Raatajat rahanalaiset

text: Järnefelt vietti perheensä kanssa kesän 1893 Onkiveden rannalla, Väisälänmäen kylän Rannan Puurulan suuressa talossa. Maalauksen malleina olikin talon väkeä ja naapureita.


title: Raatajat rahanalaiset

text: Syntyaikanaan maalaus oli ajankohtainen. Suomessa oli koettu nälänhätää, koska vuodet 1892–1893 olivat olleet katovuosia. Ruoan eteen jouduttiin tekemään töitä entistä ankarammin. Kaskiviljely oli tuolloin vielä yleinen viljelymenetelmä Pohjois-Savossa, missä maalauspaikka Lapinlahden Väisälänmäki sijaitsee. Järnefelt maalasi teoksen ulkoilmamaalauksen tapaan paikan päällä, mutta käytti apunaan myös sieltä ottamaansa valokuvaa kaskitöissä olevasta tytöstä. Pienen tytön mallina oli Johanna Kokkonen, joka työskenteli piikana talossa. Järnefelt kuvasi hänet hieman resuisempana kuin miltä hän valokuvan perusteella todellisuudessa näytti. Järnefelt lisäsi tytön kasvoille nokea ja muutti hiukset hapsottavammiksi. Lisäksi maalauksessa tytön vatsa on nälän ja pettuleivän turvottama, vaikka Kokkosella näin ei ollut.


title: Raatajat rahanalaiset

text: Maalauksen keskeinen hahmo on etualan vaaleatukkainen tyttö, jonka katse suuntautuu katsojaan. Tytön vieressä on tuohivirsuihin, hattuun ja risaisiin vaatteisiin pukeutunut mies ja taustalla muuta palvelusväkeä. Kaski on korkealla mäellä. Siniset vaarat siintävät taustalla, mutta maalauksen kuvakulma ei näytä näkymää ylhäältä alas, kuten joskus isänmaallisissa Kolin maisemissa.


title: Raatajat rahanalaiset

text: Kuvan surulliselta ja avuttomalta näyttävään tyttöön on helppo samaistua. Kaskeamista tuntemattomat ovat tulkinneet maalausta monin tavoin. Sen on nähty kuvaavan muun muassa tulipalon jälkeistä kodittomuutta tai lasta pommitusten ja poltetun kylän raunioilla.


title: Raatajat rahanalaiset

text: "Raatajat rahanalaiset" on nähty tolstoilaisena ja yhteiskunnallisesti kantaa ottavana maalauksena, joka kuvaa työväestön osan kovuutta. Realistinen maalaus on yhdistetty yhteiskunnan uudistamiseen ja Ilja Repinin voimakkaiden maalausten työtätekevään kansaan aikana, jolloin suomalainen älymystö taisteli Venäjästä vapautumisen puolesta. Maalausta on pidetty myös uskonnollisena teoksena, koska savu muodostaa pyhimyskehän etualan tytön pään ympärille. Maalaus on sävyltään ainutlaatuinen Järnefeltin tuotannossa. Hän teki kansankuvauksia myöhemminkin, mutta niissä oli humoristinen laatukuvamainen tunnelma.


title: Raatajat rahanalaiset

text: Maalaus on saanut nimensä Kalevalan säkeistä "tuop' on piika pikkarainen, raataja rahanalainen". Säe on osuva, koska kaskeajat ovat palkollisia, joille palkka maksettiin viljana. He jäivät palkatta, jos kato vei viljan. "Raataja" tarkoitti savolaismurteissa kaskiviljelijää.


title: Luettelo alojensa ensimmäisistä naisista Suomessa

text: Tämä on luettelo alojensa ensimmäisistä naisista Suomessa.Ensimmäisissä eduskuntavaaleissa vuonna 1907 valittiin 19 naista kansanedustajaksi. Heistä yhdeksän oli työväenpuolueen listoilta. Kymmenen oli keskustasta ja oikeistopuolueista.


title: Tunturi Ralli

text: Tunturi Ralli on vuonna 1972 markkinoille tullut polkupyörä, jota valmistettiin vielä seuraavana vuonnakin. Värit olivat keltainen tai oranssin punainen. Vaihteina oli Sturmey Archer kolmella vaihteella ja rungossa muovikonsolissa laatikkovaihtaja kuten sen ajan choppereissa. Taka- ja etupyörä olivat 20-tuumaiset rumpujarruilla varustetut. Etuhaarukka ja ohjaustangot olivat samanlaiset kuin saksalaisessa Bonanza pyörässä: Kromiset koristejouset ja erilliset vasen ja oikea ohjaustanko. Musta banaanisatula korkealla takaraudalla olivat myös Tunturi Speedway:n osia.


title: Apple A4

text: Apple A4 on Applen suunnittelema järjestelmäpiiri (SoC), jota valmistaa Samsung. Prosessoria käytetään Applen iPad-taulutietokoneessa, iPhone 4 -puhelimessa ja iPod touch -musiikkisoittimessa.


title: Apple A4

text: Apple A4 pohjautuu ARM-arkkitehtuuriin, ja se sisältää yhden gigahertsin kellotaajuudella toimivan Cortex-A8-suoritinpiirin sekä PowerVR SGX 535 -näytönohjainpiirin.


title: Apple A4

text: A4 julkistettiin 27. tammikuuta 2010 Applen kutsutilaisuudessa San Franciscossa.


title: Apple A4

text: Suoritin käyttää Cortex-A8-arkkitehtuuria.


title: Sinisampi

text: Sinisampi ("Acipenser oxyrinchus") on ensisijaisesti pohjoisamerikkalainen sampilaji, joka on aikanaan elänyt myös Itämeressä. Sinisampi on jopa kymmenien vuosien ikään elävä, hyvin suurikokoiseksi kasvava vaelluskala, joka nousee merestä jokien alaosiin kutemaan.


title: Sinisampi

text:
Pohjois-Amerikassa sinisammesta erotetaan kaksi alalajia*
Suomessa ja muualla Itämeren alueella aiemmin eläneen mutta 1900-luvulla hävinneen sammen oletettiin pitkään edustavan eurooppalaista sampilajia "Acipenser sturio" ("sampi"), jota yhä tavataan Länsi-Ranskan Gironden alueella. 2000-luvun alussa kuitenkin havaittiin, että Itämeressä viime kädessä elänyt sampilaji olikin sinisampi. Tämän takia Pohjois-Saksassa jo aloitetun sammen palautusistutushankkeen kohdelajiksi vaihdettiin sammen sijaan sinisampi. Istutuksia on tehty myös Puolassa ja Liettuassa.


title: Sinisampi

text: Arkeologisten löytöjen sammenjätteiden ja DNA-tutkimusten mukaan Itämeressä on silti alun perin viime jääkauden jälkeen esiintynyt eurooppalainen sampi "A. sturio", jonka amerikkalaislähtöinen sinisampi olisi sitten syrjäyttänyt. Viimeinen havainto luonnonvaraisesta (sini)sammesta Suomessa on 1930-luvulta. Suomen suurin kala ylipäätään oli 177-kiloinen sampi, joka pyydystettiin Karjalankannaksen rannoilta vuonna 1934. Nyky-Suomen alueen suurin sampi puolestaan saatiin Kokemäenjoesta vuonna 1914, ja se painoi 152 kiloa. Laatokan viimeinen luotettava havainto on vuodelta 1984 ja Itämeren viimeinen Virosta vuodelta 1996.


title: Sinisampi

text: Viime vuosina on tämän jälkeen aloitetuista pohjoisamerikkalaisten sinisampien istutuksista peräisin olevia kaloja taas satunnaisesti saatu Suomen rannikkovesistä.


title: Sinisampi

text: Sampi on ollut arvostettu kala ja sen kalastus oli voimakasta Pohjois-Amerikassa varsinkin 1800-1900-lukujen taitteessa. Kalastuksen lisäksi varsinkin kutuympäristöjen taantuminen on vaikuttanut kantojen jatkuvaan vähenemiseen. Yhdysvalloissa sinisammen kalastus on ollut kokonaan kielletty vuodesta 1997, mutta Kanadassa sitä vielä pyydetään säädellysti Saint Lawrence-joesta Quebecissä ja Saint John-joesta New Brunswickissa.


title: Live at Last (Enchantin albumi)

text: Live at Last on yhdysvaltalaisen progressiivisen rockyhtyeen Enchantin ensimmäinen livealbumi. Albumi on taltioitu vuonna 2004 Oaklandissa soitetusta konsertista. Live at Last julkaistiin sekä CD-levynä, joka sisältää pelkän konsertin, että DVD:nä, joka sisältää konsertin ja muuta materiaalia, kuten haastatteluja.


title: Kuningatar Blanka

text: Kuningatar Blanka on Albert Edelfeltin historiamaalaus vuodelta 1877. Edelfeltille se merkitsi taiteellista läpimurtoa Pariisin Salongissa.


title: Kuningatar Blanka

text: Maalauksen aihe perustuu Zacharias Topeliuksen satuun "Blankan ratsastaja" "Läsning för barn" -kirjassa. Sadussa kuningatar Blanka Namurilainen laulaa pojalleen prinssi Haakonille pojan tulevasta morsiamesta. Blanka oli 1300-luvulla elänyt Maunu Eerikinpojan puoliso ja Ruotsin sekä Norjan kuningatar.


title: Kuningatar Blanka

text: Maalauksen malleina olivat nuori elsassilaisnainen ja vaalea italialaispoika. Albert Edelfelt oli opiskellut historiamaalausta Antwerpenissä. Hän vaihtoi opiskelupaikkansa Pariisiin, mutta jatkoi Kuningatar Blankan maalaamista ja tutki Clunyn luostarimuseossa aiheeseen sopivia huonekaluja, tekstiilejä ja pukuja. Muita Edelfeltin historiamaalauksia ovat "Kaarle-herttua herjaa Klaus Flemingin ruumista" (1877), "Poltettu kylä" (1879) ja "Porilaisten marssi" (1900).


title: Kuningatar Blanka

text: Teos oli esillä Pariisin Salongissa sen valmistumisvuonna 1877, ja se jäljennettiin moniin ranskalaisiin taidejulkaisuihin.


title: Acid rock

text: Acid rock eli "happo-rock" on rockmusiikin erityisesti 1960-luvun jälkipuoliskolla suosiossa ollut tyylilaji. Acid rock -nimeä käytetään usein kuvaamaan psykedeelisen rockin esittäjien musiikkia, jossa tyypillisiä olivat pitkät soolot, sekä suuri improvisointi, erityisesti live-esityksissä.


title: Acid rock

text: Acid rockin nimi tulee LSD-huumeesta, jonka slanginimitys on "acid", eli "happo". LSD ja acid rock olivat hyvin suosittuja muun muassa hippien keskuudessa ja esimerkiksi tunnettu vuoden 1969 Woodstockin musiikkifestivaali sisälsi monia acid rock -yhtyeitä.


title: Acid rock

text: Kirjailija ja toimittaja Tom Wolfe kuvasi muun muassa Grateful Deadin, Iron Butterflyn, Big Brother & The Holding Companyn sekä sen laulajan Janis Joplinin, Creamin, Blue Cheerin, Country Joe and the Fishin, Moby Grapen, The Jimi Hendrix Experiencen, The Doorsin, Jefferson Airplanen sekä varhaisen Pink Floydin musiikkia termillä "happorock".


title: Dodge the Dodo

text: Dodge the Dodo on Esbjörn Svenssonin jazz-sävellys. Kappale löytyy Svenssonin Esbjörn Svensson Trion E.S.T. Live -äänitteeltä, jolla on tämän kappaleen livetaltiointi Sveitsin Montreux'stä vuodelta 1999.


title: Dodge the Dodo

text: Dodge the Dodo on yhtyeen alkuaikojen suosittu läpimurtohitti, jossa heijastuvat nyky-jazzin saralla arvostetun Esbjörn Svensson Trion kyky sekä raflaavaan funk-vaikutteiseen, jopa popahtavaan grooveen että säveltaiteelliseen syvyyteen modernin jazzin alalla. Äänitteellä esiintyvät Esbjörn Svensson pianossa, Dan Berglund kontrabassossa ja Magnus Öström rummuissa.


title: Dodge the Dodo

text: Kappaleen on esittänyt ja levyttänyt myös Ulf Wakenius radio.string.quartet.vienna-kvartetin kanssa sekä Esbjörn Svensson Pat Methenyn ja Schleswig-Holstein Kamariorkesterin kanssa.


title: Ubit

text: Ubit () olivat germaaniheimo, joka asui Reinin itäpuolella. He liittoutuivat Caesarin kanssa, kun tämä ylitti Reinin 55 eaa. Caesar kukisti eburonit Reinin 53 eaa. ja hieman myöhemmin Marcus Vipsanius Agrippa antoi orjuutettujen eburonien maat ubeille. Agrippa siirsi ubit Reinin länsirannalle 38 eaa. ja antoi heidän perustaa sinne pääkaupunkinsa Oppidum Ubiorumin, josta tuli sittemmin Colonia Agrippinensis eli nykyinen Köln. Ubit sulautuivat vähitellen Rooman valtakunnan valtaväestöön.


title: Leikkiviä poikia rannalla

text: Leikkiviä poikia rannalla (myös: "Kolme lasta veden äärellä") on Albert Edelfeltin maalaus vuodelta 1884. Edelfelt maalasi sen Haikossa, ja se kuuluu hänen tunnetuimpiin töihinsä.


title: Leikkiviä poikia rannalla

text: Maalaus kuvaa kesäistä näkymää, jossa kolme saaristolaispoikaa uittaa pientä kaarnavenettä meren rannalla. Taustalla näkyy rahtialuksia, kaupungin kattoja ja savupiippuja.


title: Leikkiviä poikia rannalla

text: Pariisin vaikutteet olivat nostaneet ulkoilmamaalauksen sekä ohikiitävien hetkien ja tunnelmien kuvaamisen tärkeälle sijalle. Myös Edelfelt pyrki siirtymään ihanteellisten historiamaalausten sankareista kuvaamaan uudentyyppisiä arkisempia aiheita ja aistivaikutelman tavoittamista.


title: Leikkiviä poikia rannalla

text: Valo ja sen heijastukset vedessä ovat maalauksessa etusijalla. Edelfelt tutkikin valon heijastuksia monissa luonnoksissa. Hän palkkasi malleiksi kaksi haikkolaispoikaa. Paidattomien poikien mallina on ollut sama poika.


title: Leikkiviä poikia rannalla

text: Pariisilainen taidekauppias Georges Petit myi heinäkuussa 1885 maalauksen kreivi Vladimir Šeremetjoville, mutta varsinainen ostaja oli keisarinna Maria Fjodorovna. Edelfelt peräsi rahojaan taidekauppiaalta kirjeellä, jonka säveltäjä, keräilijä Juhani Komulainen löysi pariisilaiselta huutokauppakamarilta.


title: Leikkiviä poikia rannalla

text: Maalauksen osti helsinkiläinen taidekauppias W. Sjöberg vuonna 1930 Leningradista Anitškovin palatsin myyntiin pannusta kokoelmasta. Sjöbergiltä maalaus siirtyi Ateneumin kokoelmiin.


title: Jean-Baptiste Barrière (1958–)

text: Jean-Baptiste Barrière (s. 1958) on ranskalainen säveltäjä ja multimediataiteilija. Hänen tuotantonsa perustuu pääasiassa tietokonemusiikkiin. Barrière toimi vuosina 1984–1997 johtotehtävissä pariisilaisessa IRCAM-instituutissa, sekä opetti tietokonesävellystä Sibelius-Akatemiassa lukuvuonna 1997–1998. Barrière on opiskellut musiikin lisäksi muun muassa filosofiaa ja taidehistoriaa. Hän on naimisissa suomalaisen säveltäjän Kaija Saariahon kanssa.


Jääkiekon 2. divisioonan maailmanmestaruuskilpailut 2007 pelattiin Kroatiassa (lohko A) ja Etelä-Koreassa (lohko B).


Jääkiekon 2. divisioonan maailmanmestaruuskilpailut 2002 pelattiin Etelä-Afrikassa (lohko A) ja Jugoslaviassa (lohko B).


title: Miloš Teodosić

text: Miloš Teodosić (, s. 19. maaliskuuta 1987 Valjevo, Jugoslavia) on serbialainen koripalloilija, joka edustaa Los Angeles Clippersiä.


title: Miloš Teodosić

text: Teodosić pelasi BC Reflexin juniorijoukkueissa vuoteen 2004 saakka, jolloin hän nousi seuran edustusjoukkueeseen. Yhden kauden jälkeen hän siirtyi KK Borac Čačakiin mutta palasi kasvattajaseuraansa jo vuonna 2006. Teodosić edusti FMP:tä vuoteen 2007 saakka, jolloin hän siirtyi Olympiakosiin. Kausi 2009–2010 oli hänen läpimurtokautensa Euroopassa ja hänet valittiin Euroliigan arvokkaimmaksi pelaajaksi. Teodosić edusti Olympiakosia vuoteen 2011 asti, jonka jälkeen hän siirtyi TsSKA Moskovaan kolmevuotisella sopimuksella. Heinäkuussa 2017 Teodosic solmi kaksivuotisen sopimuksen NBA-seura Los Angeles Clippersin kanssa.


title: Miloš Teodosić

text: Teodosić on voittanut urallaan kolme nuorten Euroopan mestaruutta. Hän oli ensimmäistä kertaa mukana aikuisten arvokisoissa vuonna 2007, jolloin hän oli Serbian koripallomaajoukkueen mukana EM-kisoissa. Vuoden 2009 EM-kisoissa Teodosić johdatti maansa loppuotteluun, jonka Serbia hävisi Espanjan koripallomaajoukkueelle. Hyvien ottelujen ansiosta hänet valittiin kuitenkin kisojen ykköstähdistöön. Vuoden 2014 maailmanmestaruuskilpailuissa niin ikään kisojen ykköstähdistöön valitun Teodosićin Serbia hävisi loppuottelussa Yhdysvalloille. Serbia hävisi Yhdysvalloille myös Rio de Janeiron kesäolympialaisten 2016 loppuottelussa mutta saavutti hopeaa.


title: Turvaistuin

text: Turvaistuin on lapsen turvalaite autossa matkustamiseen. Suomessa tieliikennelaki määrää lasten turvalaitteiden käytöstä, ja turvalaitteen käyttö onkin tärkeää, sillä onnettomuustilanteessa autossa irrallaan matkustavalla lapsella on monta kertaa suurempi riski kuolla tai loukkaantua kuin turvalaitteessa matkustavalla.


title: Turvaistuin

text: Ensimmäisen turvaistuimen kehitti ruotsalainen lääkäri Bertil Aldman vuonna 1964.


title: Turvaistuin

text: Turvalaitteita on monenlaisia riippuen lapsen iästä ja koosta. Turvaistuimella tarkoitetaan usein mitä tahansa turvalaitetta, mutta tarkempana käsitteenä turvaistuin tarkoittaa noin yhdeksän kuukauden – neljän vuoden ikäiselle lapselle tarkoitettua turvalaitetta, joka on kiinnitetty autoon joko auton turvavöillä tai ISOFIX-kiinnikkeillä.


title: Turvaistuin

text: Lapsi kiinnitetään turvaistuimeen istuimen omilla valjailla. Kiinnitystapa on yleisimmin viisipisteturvavyö. Turvaistuin voidaan asentaa joko selkä menosuuntaan, kasvot menosuuntaan tai molempiin suuntiin riippuen mallista. Suomessa myytävissä turvaistuimissa tulee olla e-hyväksymismerkintä, joka kertoo niiden täyttävän tietyt turvaistuimille asetetut kriteerit. Onnettomuudessa ollut turvaistuin ei anna lapselle enää kunnolla suojaa, joten kolarin jälkeen tulee hankkia uusi turvaistuin, vaikka vanha päällisin puolin näyttäisikin vielä ehjältä. Turvaistuimet menettävät myös vanhetessaan turvallisuuttaan materiaalien menettäessä ominaisuuksiaan, ja turvaistuimien maksimi-iäksi onkin annettu noin viisi vuotta.


title: Aberdarevuoristo

text: Aberdarevuoristo on noin 160 kilometriä pitkä ylänköalueen vuorijono Keniassa Nairobin pohjoispuolella, hieman päiväntasaajasta etelään. Vuoristo on osa Ison hautavajoaman itäreunaa. Vuoriston korkeimpia huippuja ovat Oldoinyo Lesatima (Mount Satima) (3 999 m) ja Ilkinangop (3 906 m). Vuoriston länsirinne kuuluu Nyandaruan piirikuntaan ja itärinne pääosin Nyerin piirikuntaan ja Murangan piirikuntaan.


title: Aberdarevuoristo

text: Vuoristo on ollut metsän peitossa, mutta vuonna 2002 tehdyn ilmakuvaseurannan perusteella seudulla on havaittu mittavia laittomia metsänhakkuita. Ainakin 61 neliökilometrin alalta ikivanhaa metsä ja muita puita on kaadettu muun muassa puuhiilen tuottamiseksi. Vuoriston eteläosissa on paikoin jopa 80 prosenttia metsästä hakattu luvattomasti. Metsää on raivattu myös asutukselle, karjan laidunmaaksi sekä viljelyksille. Kuvista paikallistettiin esimerkiksi useita pieniä marihuanaviljelmiä. Sittemmin suojelumääräyksillä ja aitaamalla suojelualue lähes 400 kilometrin pituisella sähköaidalla elokuuhun 2009 mennessä, saatiin vuosina 2005–2010 villieläimet pysymään paremmin suojelualueella ja metsäpinta-ala kasvuun (+20,6 %).


title: Aberdarevuoristo

text: Vuorten yläosat noin 2 000 metristä 3 999 metriin kuuluvat Aberdaren kansallispuistoon. Kansallispuiston alueelta on tunnistettu yli 700 kasvilajia ja useita uhanalaisia eläinlajeja.


title: Aberdarevuoristo

text: Aberdare on tärkeä osa useiden Kenian vesistöjen valuma-alueesta. Vuoristosta saadaan vettä Sasumuan ja Ndkainin tekojärvet, joilla täytetään pääosa Nairobin vesitarpeesta. Kenian suurin joki Tana saa alkunsa Aberdaren vuoristosta. Joen valuma-alue 126 927 km vastaa lähes 21 prosenttia Kenian pinta-alasta, sekä Naivasha-järveen laskeva Malewajoki. Tanajoessa on useita 1960–1990-luvulla rakennettuja vesivoimaloita, joilla tuotetaan 55 prosenttia Kenian vesivoimasta.


title: Aberdarevuoristo

text: Etenkin alempana Aberdarevuoriston itärinteillä tuotetaan kenialaista teetä (mm. Kiambun piirikunnan Thikan teealue, Murang’an ja Nyerin piirikunnat). Erään näkemyksen mukaan seudun tumma, vulkaaninen maaperä ja ikivanhat metsät antavat arominsa siellä tuotetulle mustalle teelle.


title: Afrikkalainen sikarutto

text: Afrikkalainen sikarutto on virustauti, jota tavataan sioissa, villisioissa ja niiden sukulaisissa kuten pahkasioissa ja pensselisioissa. Afrikkalainen sikarutto ei tartu ihmiseen. Afrikkalainen sikarutto luokitellaan helposti leviäväksi eläintaudiksi, ja se leviää herkästi mm. sikojen, sianlihan, sianlihatuotteiden ja sian eritteiden mukana sekä mm. pehmeiden puutiaisten ("Ornithodoros") välityksellä.


title: Afrikkalainen sikarutto

text: Afrikkalaista sikaruttoa on esiintynyt aluksi vain Saharan eteläpuolisessa Afrikassa, mutta 1950-luvun lopulta se on levinnyt ajoittain myös Eurooppaan. Se on saatu hävitettyä Iberian niemimaalta, mutta sitä tavataan edelleen Sardiniassa. 1970-luvulla tautia tavattiin Keski- ja Etelä-Amerikassa. Afrikkalainen sikarutto levisi Kaukasuksen alueelle vuonna 2007, eikä sitä sen jälkeen ole saatu alueella hallintaan. Tauti on jatkanut leviämistään Venäjällä, ja vuonna 2014 afrikkalainen sikarutto levisi Suomen lähialueilla Baltiassa: Puolassa, Liettuassa, Latviassa ja Virossa. Virossa tauti todettiin ensimmäisen kerran syyskuussa 2014.


title: Afrikkalainen sikarutto

text: Afrikkalaiseen sikaruttoon on yritetty kehittää rokotetta, mutta toistaiseksi siinä ei ole onnistuttu.


title: Luettelo tunnetuista roskapostittajista

text: Tämä on luettelo tunnetuista roskapostittajista.


title: Akuma (Street Fighter)

text: Akuma on japanilaisen pelitalon Capcomin "Street Fighter" -pelisarjassa esiintyvä kuvitteellinen hahmo, jonka loi Noritaka Funamizu ja hahmosuunnittelun teki Bengus. Sarjan kotimaassa Japanissa hahmo tunnetaan nimellä Gōki (, "vahva henki"). Hahmon ensiesiintyminen oli vuonna 1994 ilmestyneessä "Super Street Fighter II Turbossa".


title: Akuma (Street Fighter)

text: Akuma esiintyi ensimmäistä kertaa vuonna 1994 ilmestyneessä "Street Fighter II":n viimeisessä versiossa, "Super Street Fighter II Turbossa". Jos pelaaja saavutti tietyt pelivaatimukset yksinpelissä, Akuma ilmestyy pelin viimeisessä ottelussa tappaen loppuvastuksen M. Bisonin ja haastaen pelaajahahmon kaksintaisteluun. Akuman ilmestyminen otteluun muistuttaa yhdysvaltalaisen pelilehden Electronic Gaming Monthlyn vuoden 1993 aprillipilaksi kirjoitettua vitsiartikkelia, jonka mukaan "Street Fighter II":n pelaaminen tietyillä pelivaatimuksilla siirtää loppuottelun pomohahmoksi Bisonin paikalle Sheng Longiksi kutsutun piilotetun hahmon. Artikkeli oli tarkoitettu humoristiseksi huijaukseksi, mutta monet "Street Fighter II":n pelaajat luottivat vilpittömästi artikkelin todenmukaisuuteen. Akuman sijoittaminen piilotetuksi hahmoksi, yhtäkkinen ilmestyminen loppuotteluun ja erittäin tehokkaat hyökkäykset olivat yhtäläisyyksiä Electronic Monthlyn artikkelin Sheng Longin kanssa. Capcom kuitenkaan ei ole vahvistanut Sheng Longin suhdetta Akuman ensiesiintymiseen "Super Street Fighter II Turbossa".


title: Akuma (Street Fighter)

text: Akuman alkuperäinen nimi Japanissa on Gōki, mutta Capcom USA päätti uudelleennimetä hahmon "Super Street Fighter II Turbon" Yhdysvaltain-julkaisussa. Capcom USA antoi hahmolle nimeksi "paholaista" tarkoittavan japaninkielisen sanan ().


title: Akuma (Street Fighter)

text: Akuma on synkkäpiirteinen itäaasialainen mies, jolla on punaiset silmät ja hiukset. Hänellä on yllään kookkaista helmistä punottu rukousnauha, ruskeat sandaalit ja obivyöllä sidottu hiilenmusta karategi. Akuman hahmoon liitetään "taivasta" tarkoittava kanjimerkki (), joka ilmestyy tietyissä Akuman erikoishyökkäyksissä, kuten Shun Goku Satsussa.


title: Akuma (Street Fighter)

text: Akumalla on sama pelimekaniikka kuin Ryulla ja Kenillä: hänen erikoishyökkäyksensä ovat Shōryūken-nyrkki, Hadōken-energiapallo ja Tatsumaki Senpū Kyaku -potku. Akuman liikkeet ovat kuitenkin tehokkaampia Ryun ja Kenin liikkeet. Hänen Gō Shōryūkenillaan (, "vahva nouseva lohikäärmenyrkki") on Kenin Shōryūkenin tuhovoima ja Ryun Shōryūkenin kantama, hänen Tatsumaki Zankūkyakunsa (, "ilmassa viiltävä pyörremyrskypotku") on tehokkaampi ja liikkuu nopeammin kuin tavallinen Tatsumaki Senpū Kyaku ja hänen Gō Hadōkeninsa (, "vahva aaltoliikenyrkki") on voimakkaampi kuin tavallinen Hadōken. Akuman pitkänmatkan hyökkäyksiin kuuluvat myös ilmassa tapahtuva Zankū Hadōken (, "ilmassa viiltävä aaltoliikenyrkki") ja sen voimakkaampi versio Tenma Gō Zankū (, "demonin suuri ilmasivallus"). Akuman tehokkaimpia erikoisliikkeitä ovat pitkänmatkan hyökkäys Messatsu Gō Hadō (, "tuhoava vahva aalto"), lyöntihyökkäys Messatsu Gō Shōryū (, "tuhoava vahva nouseva lohikäärmenyrkki") ja potkuhyökkäys Messatsu Gō Rasen (, "tuhoava vahva kierre").


title: Akuma (Street Fighter)

text: Akuman ikonisin superhyökkäys on Shun Goku Satsu (, "välitön helvettimurha"), joka kuuluu "Street Fighter" -sarjan voimakkaimpiin liikkeisiin. Shun Goku Satsussa Akuma tarttuu vastustajaansa, minkä jälkeen peliruutu muuttuu hetkellisesti mustaksi ja vastustajan paikalla nähdään kirkkaiden välähdysten sarja. Hyökkäyksen päätyttyä Akuma seisoo maassa makaavan vastustajan edessä. Lisämateriaaleissa hyökkäyksen on kerrottu siirtävän taistelijat silmänräpäykseksi helvettiin, jossa tuhat raivoisaa demonia hyökkää Shun Goku Satsun uhrin kimppuun. "Street Fighter IV" esittelee hyökkäyksestä vielä voimakkaamman version nimeltä Shin Shun Goku Satsu (, "aito välitön helvettimurha"). "Street Fighter III 3rd Strike" esittelee Akumalle uuden superhyökkäyksen Kongō Kokuretsu Zanin (, "mantereita tuhoava läpäisevä purkaussivallus"), jossa Akuma kanavoi kaiken voimansa nyrkkiinsä ja lyö maahan aiheuttaen valtavan räjähdyksen.


title: Akuma (Street Fighter)

text: "Street Fighter Alpha" -sarjan mukaan Akuma ja hänen vanhempi veljensä Gouken opiskelivat budolajien mestarin Goutetsun alaisuudessa. Goutetsu antoi veljeksille opetusta nimettömässä taistelulajissa, joka yhdisteli karaten, judon ja kenpōn piirteitä. Vuosien saatossa Gouken ei voinut hyväksyä taistelutyylinsä väkivaltaista luonnetta ja lähti pois Goutetsun luota perustaakseen oman dōjōn, jossa hän sovelsi Goutetsun opetuksia ja loi niiden pohjalta itsepuolustukseen perustuvan taistelutyylin. Akuma puolestaan jatkoi Goutetsun koulutusta päästen käsiksi oppeihin Satsui no Hadōksi (, "murhanhimoisen aikomuksen aalto") kutsutun voiman hallinnasta. Satsui no Hadōn hallitsemisen saavuttamiseksi Akuman oli luovuttava kaikista inhimillisistä emootioista menettäen kyvyn myötätuntoon muita ihmisiä kohtaan. Akuma jätti Goutetsun jatkaakseen taistelutyylinsä koulutusta yksin ja Satsui no Hadōn voimalla hän onnistui kielletyn tappotekniikan Shun Goku Satsun suorittamisessa. Akuma palasi Goutetsun luokse osoittaakseen voimansa, surmasi kaksintaistelussa entisen mestarinsa Shun Goku Satsulla ja otti Goutetsun ruumiista tämän helminauhan voitonmerkiksi. Vuosia myöhemmin Akuma haastoi Goukenin, mutta hän hävisi mittelön veljelleen ja pyysi Goukenia tappamaan hänet. Gouken ei kuitenkaan suostunut pyyntöön, jonka myötä Akuma vannoi järjestävän uusintaottelun veljensä kanssa. Vuosia myöhemmin Akuma palasi ja oletettavasti tappoi veljensä. Goukenin oppilaan Ken Mastersin palatessa Yhdysvalloista hän huomasi kaksintaistelun ja ryntäsi Goukenin dōjōon löytäen mestarinsa ruumiin. Ken syöksyi suutuspäissään metsään löytääkseen Akuman, joka nujersi hänet ottelussa. Ken kertoi Goukenin poismenosta tämän toiselle oppilaalle Ryulle, joka lähti maailmalle etsimään Akumaa.


title: Akuma (Street Fighter)

text: "Street Fighter Alpha 2":ssa Akuman haastaa kaksintaisteluun vanha kiinalainen salamurhaaja Gen, joka ottelun aikana saavuttaa Akuman kunnioituksen voimallaan. Genin suusta alettua vuotamaan verta Akuma oivaltaa tämän olevan kuolemansairas, joten Akuma jättää ottelun kesken säästääkseen vastapuolen hengen. Myöhemmin Akuma päihittää muay thain maailmanmestarin Adonin vastustajan, jonka myötä Adonille paljastuu Akuman mestaruus Satsui no Hadōssa, joka antoi Ryulle voiman kukistaa Adonin entisen mestarin Sagatin. Akuman saatua selville Ryun piilevät voimat hän alkaa pakkomielteisesti suunnitella nuoren miehen Satsui no Hadōn herättämistä, jotta Ryusta tulisi yhtä armoton ja väkevä kuin Akumasta. Lopulta Ryu päätyy Akuman saarelle Gokuentōlle ja haastaa tämän kaksintaisteluun. Ottelun päätteeksi Ryu voittaa Akuman, joka tosiasiassa teeskenteli heikkoa kokeillakseen nuoren miehen voimia. Akuma kertoo Ryulle Satsui no Hadōn mahdista ja lyö nyrkillä maahan upottaen Gokuentōn merenpohjaan. Akuma jättää Ryun yksin kellumaan veteen ja uskoo tämän aikovan oppia Satsui no Hadōn hallinnan. "Street Fighter Alpha 3":ssa Ryu kuitenkin hylkää Satsui no Hadōn, koska hän ei hyväksy voittoa Akuman brutaaleilla ja epärehellisillä menetelmillä.


title: Akuma (Street Fighter)

text: "Super Street Fighter II Turbossa" Akuma osallistuu rikollisjärjestön Shadaloon johtajan M. Bisonin järjestämään toiseen World Warrior -turnaukseen, jonka päätteeksi hän tappaa Bisonin Shun Goku Satsulla. "Street Fighter IV":ssa Akuma aistii Satsui no Hadōn heräävän Ryun sisällä ja lähtee maailmalle löytääkseen tämän. Akuman saavuttua perille Ryu on ehtinyt hävitä ottelun kaksintaistelusta Akuman kanssa selvinnyttä Goukenia vastaan. Akuma raivostuu huomatessaan Goukenin sulkeneen Satsui no Hadōn Ryun kehossa, joten hän haastaa veljensä uusintaotteluun panoksena nuoren miehen kohtalo. Ottelun lopputulos on epäselvä, mutta Gouken on hengissä hahmon loppunäytöksessä "Super Street Fighter IV":ssa. "Street Fighter III: 2nd Impactissa" Ryu on lopullisesti hylännyt Satsui no Hadōn ja Akuma jatkaa yksin taistelutyylinsä koulutusta.


title: Akuma (Street Fighter)

text: "Street Fighter Alpha 2":ssa, "Street Fighter Alpha 3":ssa ja epäkaanonisen "Capcom vs. SNK" -pelisarjan peleissä esiintyy Akuman vaihtoehtoinen versio nimeltä Shin Akuma (, "oikea Gōki"). Hahmolla on vitivalkoiset hiukset, violetinsävyinen iho ja sininen karategi. Shin Akuma ei ole hahmon alter ego, vaan Satsui no Hadōn täyden voiman valjastanut Akuma. Pelissä "Capcom vs. SNK 2: Mark of the Millennium 2001" Shin Akuma syntyy SNK:n "The King of Fighters" -sarjan vakiokonnan Rugal Bernsteinin kanavoitua Orochi-voimansa Akumaan. "Marvel Super Heroes vs. Street Fighterissa" Ryhmä-X:n arkkivihollinen Tuho muuttaa Akuman kyborgiksi nimeltä Cyber Akuma (, "mekaaninen Gōki").


title: Akuma (Street Fighter)

text: Vuonna 2008 Akuma pääsi viidennelle sijalle IGN:n luettelossa 25 parhaimmasta "Street Fighter" -sarjan hahmosta. Samana vuonna GameDailyn luettelossa 20 parhaimmasta "Street Fighter" -hahmosta Akuma sijoittui yhdeksännelle sijalle. GameSpot on kutsunut Akumaa "Street Fighterin" "nimekkäimmäksi" ja "kovimmaksi" hahmoksi.


Jääkiekon 2. divisioonan maailmanmestaruuskilpailut 2001 pelattiin Espanjassa (lohko A) ja Romaniassa (lohko B).


title: Jääkiekon SM-sarjakausi 1969–1970

text: Jääkiekon SM-sarjakausi 1969–1970 pelattiin kahdentoista joukkueen kaksinkertaisena sarjana. Runkosarjan voittaja voitti Suomen mestaruuden. Kauden päätteeksi mestaruutta juhli HIFK. Pistepörssin voitti Ilveksen Jorma Peltonen, keräten 21 ottelussa tehot 18+41=59. Ilveksen Lasse Oksanen teki eniten maaleja (32) ja pistepörssin voittanut Peltonen oli paras syöttäjä (41).


title: Jääkiekon SM-sarjakausi 1969–1970

text: Hilpara ja Reipas putosivat sarjasta, tilalle nousivat Helsingin Jalkapalloklubi ja Kiekko-67.


title: Ja humppa soi

text: Ja humppa soi on Eläkeläiset - yhtyeen vuonna 2000 julkaisema single.


title: Impressio, auringonnousu

text: Impressio, auringonnousu on Claude Monet’n tunnettu maalaus vuodelta 1872, ranskaksi "Impression, soleil levant". Le Havressa syntynyt maalaus antoi nimen impressionismille.


title: Impressio, auringonnousu

text: Maalaus tuli tunnetuksi ollessaan esillä riippumattomien näyttelyssä. Joukko Pariisin salongin ulkopuolelle jääneitä taiteilijoita asetti teoksia esille valokuvaaja Félix Nadarin ateljeehen vuonna 1874. Monet osallistui näyttelyyn kaksi vuotta aiemmin valmistuneella merimaisemalla, jonka oli maalannut ikkunastaan Le Havressa. ”Aurinko on siinä utuinen, ja edustalla näkyy muutamia korkeita laivan mastoja,” hän kuvasi maalausta kirjeessään.


title: Impressio, auringonnousu

text: Monet antoi maalaukselle nimeksi "Impressio". Nimen jatkona ollut ”auringonnousu” oli näyttelyn käsiohjelman kirjoittajan lisäämä.


title: Impressio, auringonnousu

text: Maalauksen nimi korostaa ilmaisua kuvauskohteen sijaan. Myös Monet’n ystävä James McNeill Whistler nimesi maisemiaan ja muotokuviaan tyyliin "Harmaan ja mustan sommitelma" (Arrangement in Grey and Black), joskin maalausta kutsutaan aiheen mukaan myös "Taiteilijan äidin muotokuvaksi". Molemmat maalaukset on nimetty melko abstraktisti, vaikka ne ovat suhteellisen esittäviä. Nimeämistapa korostaa, että ensisijaista on sommittelu, väri, valo tai vastaava.


title: Impressio, auringonnousu

text: "Charivari"-lehden kriitikko Louis Leroy poimi teoksen sattumalta kritiikkinsä otsikkoon. Leroy kirjoitti: ”Mitä nämä maalaukset esittävät? Vaikutelmia auringon noustessa. Vaikutelmia tosiaan. Mutta vaikka minä nyt olen vaikutettu, täytyyhän teoksen antaa itsestään jokin vaikutelma... millaista vapautta, millaista hahmottelun helppoutta! Alkeellinen tapettikin on huolellisemmin työstetty kuin tämä niin sanottu merimaisema!”


title: Impressio, auringonnousu

text: Maalauksen sommittelu on rakennettu pelkästään melko samaa valööriastetta olevista väreistä. Värit on maalattu löyhillä siveltimenvedoilla vaikutelman tavoittamiseksi. Monet on käyttänyt eriasteisen kylmiä ja lämpimiä värejä ja hyödyntää niiden kontrasteja ja värien voimakkuutta valoorien sijaan.Keltainen ja oranssi korostavat sinisiä ja vihreitä sävyjä, kun toinen vaihtoehto olisi ollut käyttää tummien ja vaaleiden värien kontrasteja.


title: Impressio, auringonnousu

text: Kuvan horisontti on korkealla. Ääriviivat ja muodot katoavat atmosfääriin. Maalauksessa mikään ei ole lujaa tai selväpiirteistä. Kuvan aiheena on valo, satamaveden hetkellinen läikähtely, usva ja savu optisina aistimuksina.


title: Impressio, auringonnousu

text: Keräilijä Ernest Hoschedé osti maalauksen 800 frangilla ja myi edelleen 210 frangilla tohtori Belliolle. Bellion tytär lainasi maalauksen Musée Marmottanille 1938. Maalaus päätyi museon kokoelmiin lahjoittajan ansiosta vuonna 1957.


title: Impressio, auringonnousu

text: Maalaus varastettiin vuonna 1985, mutta se löytyi viitisen vuotta myöhemmin Korsikasta. "Impressio, aurinnonousun" lisäksi Marmottanista varastettiin samaan aikaan kahdeksan muuta maalausta. Varkauksien jäljille päästiin, kun useita Ranskan muista museoista varastettuja maalauksia löytyi tunnetun gangsterin Shuinichi Fujikuma hallusta. Myös Marmottanin varkauksien takana olleella Fukiyamalla oli ollut katalogi, jossa esiteltiin yhdeksää kohta varastettavaa maalausta. Fukiyama oli kärsinyt Ranskassa huumeiden takia vankeusrangaistuksen. Vankilassa hän tutustui Philippe Jaminiin ja Youssef Khimouniin, jotka varastivat taulut Marmottanista.


title: Jukolan humppa

text: Jukolan humppa on Eläkeläiset -yhtyeen vuonna 2006 julkaisema single.


title: Tuula Karjalainen

text: Tuula Karjalainen (s. 1942) on suomalainen taidehistorioitsija ja tietokirjailija.


title: Tuula Karjalainen

text: Tuula Karjalaisen väitöskirja "Uuden kuvan rakentajat: konkretismin läpimurto Suomessa" ilmestyi 1990. Hän on julkaissut Martta Wendelinin kuvien maailmasta kertovan teoksen "Ikuinen sunnuntai" ja Kantakuvat-kirjan. Karjalainen on myös kirjoittanut artikkeleita lukuisiin näyttelyjulkaisuihin ja kuratoinut taidenäyttelyitä.


title: Tuula Karjalainen

text: Tuula Karjalainen oli ennen eläkkeelle jäämistään muun muassa Helsingin kaupungin taidemuseon ja Nykytaiteen museon Kiasman johtaja.


title: Tuula Karjalainen

text: Suomen tietokirjailijat ry palkitsi Tuula Karjalaisen Tietokirjailijapalkinnolla vuonna 2009. Tietokirjallisuuden Lauri Jäntin palkinnon hän sai vuonna 2014 teoksestaan "Tove Jansson. Tee työtä ja rakasta".


title: Timo Kyntölä

text: Timo Kyntölä (s. 27. lokakuuta 1946 Helsinki) on suomalainen entinen jääkiekkoilija. Hän edusti koko SM-sarjauransa ajan, vuosina 1969–1975, kotikaupunkinsa seuraa Jokereita. Kyntölä muodosti yhdessä Timo Turusen ja Pentti Hiiroksen kanssa yhden Jokereiden historian kovimmista hyökkäysketjuista, "nallipyssyketjun". Kyntölä on ollut voittamassa Jokereiden ensimmäisiä mitaleita, vuonna 1971 hopeaa ja vuonna 1973 seuran ensimmäistä mestaruutta.


title: STL

text: STL tai Stl voi tarkoittaa:


title: Fagottikonsertto (Mozart)

text: Wolfgang Amadeus Mozart sai fagottikonserttonsa B-duurissa (KV 191) valmiiksi Salzburgissa kesäkuussa 1774. Ei ole tiedossa, kenelle Mozart teoksensa sävelsi. Kyseessä on ainoa Mozartilta säilynyt teos, jossa soolosoittimena käytetään fagottia. Hänen on kuitenkin sanottu säveltäneen myös kolme muuta fagottikonserttoa ja fagottisonaatin. Konsertto koostuu kolmesta osasta:Hitaan osan teema muistuttaa läheisesti "Porgi, amor" -aariaa "Figaron häistä".


title: Simput

text: Simput (Cottidae) on simppukalojen lahkoon kuuluva kalaheimo, johon luetaan noin 260 lajia 60 suvusta.


title: Simput

text: Simput ovat pohjakaloja, joista useimmat elävät pohjoisen pallonpuoliskon viileissä ja kylmissä merissä. Eniten lajeja on Tyynenmeren pohjoisosassa. Joitakin lajeja esiintyy myös Uuden-Seelannin vesillä.


title: Simput

text: Monilajinen suku "Cottus" on kuitenkin poikkeus merikalojen joukossa, sen lajeja esiintyy laajasti Euraasian ja Pohjois-Amerikan pohjoisosien sisävesissä. Tähän sukuun kuuluvat myös suomalaiset lajit kivisimppu ja kirjoeväsimppu. Suomen Itämeren-rannikolla eläviä simppulajeja ovat isosimppu, piikkisimppu, härkäsimppu ja kivisimppu. Suomen sisävesissä elävät härkäsimppu, kivisimppu ja kirjoeväsimppu.


title: Simput

text: Simppujen pää on yleensä suuri ja usein päältä litistynyt, osittain paksuluinen ja piikkien suojaama. Suuret silmät sijaitsevat pään yläosassa. Ruumis kapenee jyrkästi pyrstöä kohden. Aikuisilla simpuilla ei ole uimarakkoa. Vatsaevät ovat suuret ja sijaitsevat huomattavan edessä. Selkäeviä on kaksi. Lajien maksimikoko vaihtelee kolmesta 78 senttimetriin.


title: Simput

text: Simpuilla ei ole Suomessa juurikaan kaupallista merkitystä, mutta ne ovat täysin myös ihmisravinnoksi kelpaavia kaloja. Maku on voimakkaampi kuin monissa muissa kaloissa, mistä jotkut myös pitävät. Simppujen mäti on erikoisen väristä, erilaisen vihreän ja sinisen sävyjä voi olla jopa yhtä aikaa yhden ainoan kalan mätimunissa.


title: Simput

text: Simppujen heimon rajaus ja sukulaisuussuhteet ovat horjuvia. Sen erottelu lähihemoista (esim. rasvakalat, imukalat, rasvasimput, baikalinsimput, partasimput) ei aina vastaa luonnollisia, monofyleettisiä ryhmiä.


title: Simput

text: Heimoon kuuluu 62 sukua.


title: ActionScript

text: ActionScript on ECMAScriptiin perustuva skriptauskieli. ActionScriptiä käyttävät Adobe Flashin lisäksi jotkut tietokantaohjelmat, ja sitä käytetään myös yksinkertaisessa robotiikassa. ActionScriptin kehitti alun perin Macromedia Flashin käyttöön, mutta Adoben ostettua Macromedian myös ActionScript siirtyi Adoben omistukseen.


title: ActionScript

text: Ennen ActionScriptin liittämistä Flashiin ko. tiedostomuoto oli toiminnaltaan hyvin rajoittunut. Ensimmäinen ActionScript oli syntaksiltaan JavaScriptin kaltainen. Nykyisin lähes kaikki Flash-dokumenttien toiminnot (painikkeet, drop-down valikot, tekstikentät) perustuvat ActionScriptiin. Flashin 9. version mukana tuli oliopohjainen ActionScript 3.0, joka mahdollisti yhä monimutkaisempien Flash-dokumenttien kehityksen; tämän vuoksi Flash on Javan ohella yksi suosituimmista tiedostomuodoista selainpeleille.


title: ActionScript

text: Tyypillinen "Hello, World" -esimerkki:


title: Saatchi Gallery

text: The Saatchi Gallery on nykytaiteen museo ja galleria Lontoossa. Charles Saatchi perusti sen 1985 taidekokoelmaansa varten.


title: Saatchi Gallery

text: Saatchi Gallery toimii nykyisin Chelseassa Lontoossa. Saatchin kokoelmassa oli aluksi amerikkalaisia taiteilijoita ja minimalismia, sittemmin Damien Hirstin ja Young British Artists -ryhmän teoksia. Viime vuosina on palattu yhdysvaltalaiseen taiteeseen, ja näytteillä on ollut myös maalaustaidetta ja kiinalaista nykytaidetta.


title: Saatchi Gallery

text: Saatchi Gallerylla on ollut suuri vaikutus Englannin taiteeseen avaamisestaan lähtien. Monet galleriassa esitellyt taiteilijat ovat aiemmin olleet tuntemattomia sekä laajalle yleisölle että taidemaailmalle, ja gallerialla on ollut merkitystä taiteilijoiden uran kannalta. Saatchi Gallery on myös herättänyt kohua ja arvostelua.


title: Saatchi Gallery

text: Saatchi Galleryn ensimmäisessä näyttelyssä vuonna 1985 oli teoksia amerikkalaiselta minimalistilta Donald Juddilta, Brice Mardenilta, Cy Twomblyltä ja Andy Warholilta. Myöhemmin näyttelyissä nähtiin teoksia muun muassa Sol Le Wittiltä, Frank Stellalta ja Jeff Koonsilta.


title: Saatchi Gallery

text: Saatchi muutti linjaansa 1980-luvun lopulla. Hän myi suuren osan yhdysvaltalaisen taiteen kokoelmastaan ja investoi englantilaisten taiteilijoiden nuoreen sukupolveen, joka oli galleriassa esillä Young British Artists -näyttelyissä.


title: Saatchi Gallery

text: Saatchi Gallery on kokoluokassaan ainoa taidemuseo, jonne ei ole sisäänpääsymaksua. Saatchi Gallery on tehnyt myös laajoja kokoelmalahjoituksia. Sillä on myös tavallista laajemmat nettisivut. Vuonna 2006 avattiin kaikille avoin osasto ja muun muassa Your Gallery, jossa taiteilijat ja taideopiskelijat voivat ladata 20 teoskuvaa ja biografiatietoja omalle sivulleen. Sivustolla on jo yli sadan tuhannen taiteilijan tiedot. Sivuilla myös myydään taidetta, ja vuonna 2007 sinne lisättiin maailman museoiden osasto.


title: Saatchi Gallery

text: Gallerian tavoitteena on ollut esitellä nykytaidetta, joka ei muuten pääsisi esille Lontoon suurissa instituutioissa, kuten Tate Modernissa. Tarkoituksena on myös tehdä taiteesta helpommin lähestyttävää suurelle yleisölle.


title: Milton (Ontario)

text: Milton on 53 939 asukkaan (2006) kaupunki Ontarion provinssin eteläosassa Kanadassa. Milton sijaitsee Haltonin piirikunnassa, noin 40 kilometriä länteen Torontosta ja kuuluu sen metropolialueeseen sekä Kultaisen hevosenkengän talousalueeseen, joka on suurimmalta osaltaan tiheästi asuttua ja teollistunutta urbaania aluetta.


title: Milton (Ontario)

text: Miltonin väkiluku oli Statistics Canadan vuonna 2001 suorittamassa väestönlaskennassa 31 471. Vuoteen 2006 mennessä väkiluku oli kasvanut jo 53 939 asukkaaseen. Kaupungin väkiluku kasvoi kaikkiaan 71,4 prosenttia. Miltonin väestönkasvu oli vuosien 2001–2006 välillä Kanadan kaupungeista voimakkainta.


title: Milton (Ontario)

text: Kaupungin lounaispuolella sijaitsee laaja Niagaran harjanne, joka on Unescon "Man and the Biosphere" -suojeluohjelmaan kuuluva biosfäärialue.


title: Milton (Ontario)

text: Ennen eurooppalaisten tuloa alueella asui algonkin-intiaaneihin kuuluvia mississaugoja. Brittiläiset ostivat maa-alueita intiaaneilta vuonna 1806, mikä mahdollisti sen asuttamisen. Alueen läpi Torontosta Londoniin rakennettu "York Road" (nykyinen Hiway 5) avasi Toronton länsipuoliset seudun laajemmalle asutukselle. Vuonna 1817 Haltonin piirikunnan asukasluku oli jo 668 henkeä. Monet alueen ensimmäiset kylät perustettiin pienten paikallisten valssimyllyjen ympärille. Monet näistä pienistä kylistä autioituivat vuosia myöhemmin poikkeuksena vain Milton.


title: Milton (Ontario)

text: Newcastlesta kotoisin olleet Jasper ja Sarah Martin hankkivat vuonna 1821 omistukseensa Miltonin läpi laskevan Sixteen Mile Creek -joen ja sitä ympäröivät alueet. He rakensivat joelle vesimyllyn, jonka palveluita he tarjosivat alueen muille viljelijöille. Vuosien saatossa Martinit laajensivat liiketoimintaansa sahatoimintaan, potaskan valmistukseen ja avasivat pienen kaupan. Vuoteen 1830 mennessä useimmat alueen asukkaat tunsivat perheen liiketoiminnan heidän nimensä perusteella ja asuinaluetta kutsuttiinkin aluksi nimellä "Martin’s Mills". Vuonna 1837 kylän nimi muutettiin nykyiseen muotoonsa, Milton. Nimeksi ehdotettiin ensin Mill Town, mutta lopulta päädyttiin nykyiseen muotoon, joka annettiin kuuluisan runoilija John Miltonin kunniaksi.


title: Milton (Ontario)

text: Sahatoiminta oli noussut Miltonin suurimmaksi työllistäjäksi 1850-luvun alussa ohi valssimyllyjen. Vuonna 1850 alueella oli jo yhdeksäntoista sahaa, mutta vain kolme myllyä. Vuonna 1857 Miltonista tehtiin Haltonin piirikunnan keskus, ja se sai samalla kaupunkioikeudet (town), minkä seurauksena kaupungin väkiluku kasvoi voimakkaasti seuraavina vuosina. Vuonna 1877 kaupungin väkiluku oli jo 1 400 asukasta. Samana vuonna Hamilton and North-Western Railway rakensi ensimmäisen rautatieyhteyden Miltoniin ja toisen yhteyden vain kaksi vuotta myöhemmin "Credit Valley Railway". Vuonna 1887 valmistui kaupungin ensimmäinen vesijohtoverkosto, joka sai alkunsa Niagaran harjanteella sijaitsevista lähteistä. Joitakin vuosia tämän jälkeen kaupunkiin perustettiin asukkaiden yhteisyrityksenä vesivoimalaitos tuottamaan sähkövoimaa. Piirikunta osti voimalaitoksen vuonna 1908, ja 1913 se liitettiin osaksi "Ontario Hydro-Power Commissionia" (nykyinen Ontario Hydro). Näistä teknisistä innovaatioista johtuen kaupunkiin perustettiin useita uusia teollisuusyrityksiä, joista todennäköisesti kuuluisin on P. L. Robertsonin kehittämiä "Robertson" (neliö) ruuveja valmistava tehdas.


title: Milton (Ontario)

text: Nykyisin turismi ja erityisesti Niagaran harjanteen alue on suosittua historiallista ja ekoturismialuetta.


title: Luolamadonna

text: Luolamadonna tarkoittaa kahta maalausta, joiden sommittelu on lähes identtinen. Maalaukset ovat ainakin suurelta osin Leonardo da Vincin maalaamia. Ne sijaitsevat Louvressa Pariisissa ja toinen National Galleryssä Lontoossa.


title: Luolamadonna

text: Louvren maalaus on todennäköisesti ensimmäinen kahdesta Luolamadonnasta ja noin 8 cm korkeampi kuin Lontoon versio. Ensimmäinen varma merkintä maalauksesta on vuodelta 1625, jolloin se kuului Ranskan kuninkaalliseen kokoelmaan. Maalaus on hyvä esimerkki Leonardon sfumato-tekniikasta.


title: Luolamadonna

text: National Galleryssa olevan maalauksen tilasi milanolainen Neitseellisen syntymän veljeskunta. Suuren osan siitä maalasivat avustajat, mahdollisesti Predisin veljekset. Sen oli tarkoitus täyttää suuri ja moniosainen alttaritaulu, joka oli jo rakennettu. Maalauksessa on kuvattu apokryfinen hetki Kristuksen lapsuudesta, kun Johannes Kastaja tapasi lapsena hänen perheensä tiellä Egyptiin. Leonardon maalaamassa kohtauksessa Johannes tunnustaa Jeesus-lapsen Kristukseksi.


title: Erkki Virtanen (kansliapäällikkö)

text: Erkki Virtanen (s. 12. toukokuuta 1950 Urjala) on suomalainen virkamies. Hän toimi työ- ja elinkeinoministeriön kansliapäällikkönä syksyyn 2015, jolloin jäi eläkkeelle.


title: Erkki Virtanen (kansliapäällikkö)

text: Virtanen valmistui valtiotieteen kandidaatiksi Helsingin yliopistosta 1971. Hän aloitti uransa Tilastokeskuksessa, siirtyi sieltä valtiovarainministeriöön budjettisihteeriksi 1978, budjettiosaston apulaisosastopäälliköksi 1989 ja budjettipäälliköksi 1995. Hänestä tuli kauppa- ja teollisuusministeriön kansliapäällikkö 1998, ja sen yhdistyessä työministeriön kanssa vuonna 2008 hänestä tuli uuden ministeriön kansliapäällikkö.


title: Erkki Virtanen (kansliapäällikkö)

text: Virtasta on pidetty yhtenä Suomen vaikutusvaltaisimmista valtion virkamiehistä. Hän tuli tunnetuksi 1990-luvun laman aikaan toimiessaan valtiovarainministeriön apulaisbudjettipäällikkönä. Hän oli pääasiassa vastuussa tuolloin tehdyistä leikkauspäätöksistä yhdessä silloisen budjettipäällikkö Raimo Sailaksen kanssa.


title: Naisten kaupunki

text: Naisten kaupunki ("La città delle donne") on Federico Fellinin ohjaama elokuva vuodelta 1980. Elokuva sai ristiriitaisen vastaanoton: toisaalta maestroa kunnioitettiin ja elokuvaa pidettiin loistavana, toisaalta se mitätöitiin arvottomaksi. Aikojen kuluessa se on kuitenkin löytänyt paikkansa elokuvahistorian merkkiteosten joukossa.


title: Naisten kaupunki

text: Fellinille tyypillisen unenomaisen, hillittömän ja taiteellisen kuvaston keskellä Marcello Mastroianni esittää Snàporaz-nimistä miestä, joka matkaa miehen ja naisen tilojen halki kohdatakseen omat asenteensa naisia ja vaimoaan kohtaan. Hän etsii ihannenaistaan, ja vihdoin naisen löydettyä tämä esitetään kysymyksenä, onko nainen palkinto vai rangaistus.


title: Naisten kaupunki

text: Fellini esittele elokuvassa varsin perusteellisesti näkemystään naisen luonteesta, kompleksisuudesta, asenteista ja ärsyttävistä ominaisuuksista ja sitä, miten kaikki se liittyy seksuaalisia valloituksia tekeviin miehiin. Matkalla junassa Snaporaz vaipuu unenomaiseen tilaan ja ryhtyy tavoittelemaan samassa vaunuosastossa istuvaa naista, joka kuitenkin poistuu junasta määräasemallaan. Snaporaz nousee junasta ja lähtee naisen perään poikki niityn, mutta kadottaa tämän näkyvistään. Yleisesti miessukukunnan edustajana hän pian huomaa tulleensa hotelliin, jossa on valtavasti feministiseen kokoukseen osallistuvia naisia. Epätodelliset jaksot kuljettavat häntä erään huvilan läpi alter egon tohtori Katzonen (Ettore Manni, joka kuoli kuvausten aikana) kanssa ja samalla viitataan hänen seksuaalisiin urotöihinsä. Kohdattuaan hetkellisesti entisen vaimonsa hän aloittaa toisen jakson, jossa käydään läpi hänen menneisyyttään.


title: Naisten kaupunki

text: "Naisten kaupunki" tuli ensi-iltaan 80 italialaisessa teatterissa maaliskuussa 1980 ja sai yleisesti myönteisen vastaanoton, joka läheni pikemminkin "kunnioitusta kuin kiitosta". Corriere della Seran kriitikko Giovanni Grazzinin tulkinnan mukaan elokuva on "emootioluettelo, toisinaan groteski, toisinaan farssimainen, joka tarjoaa muutamia faustilaisia purevia letkautuksia siitä, kuinka kiihkeä feminismi pilaa naisellisuuden... Tyylin näkökulmasta se ei ole yhtä yhtenäinen kuin yleensä, mutta paikoin se on ihastuttava. Esimerkiksi, kun mielikuvituksen avulla luodaan ihmistyyppejä, ei niinkään karikatyyrejä. Hylättyään hirviögalleriansa Fellinistä tulee siinä mielessä proosallinen. Tai kun eräiden henkilöhahmojen ristiriitaisuus – loistoesimerkki on ihanan Donatella Damianin esittämä subretti – tarjoaa hivenen suloutta ja rumuutta; tai kun elokuva lähenee musikaalia; tai kun paradoksista tulee surrealistinen, esimerkiksi juhlat ja pyörremyrsky epätoivoon lempikoiransa kuoltua vaipuvan Katzonen huvilalla".


title: Naisten kaupunki

text: "Fellini on kuin nuoruutensa Madame Bovary", kirjoittaa Claudia Fava Corriere Mercantilessa. "Hän nautiskelee ilosta saadessaan työskennellä kokeneen työntekijäjoukon kanssa, uskollisen teknisen henkilökunnan, jotka luovat liikkuvia junia tai meren aaltoja, jotka huuhtovat pakollisen Romagnolin rantoja ikään kuin työskentelisivät George Mélièsin lavasteissa. Mutta sitten, yhä uudestaan, Fellini on näyttänyt meille, että hän on Méliès'n perillisestä suurin ja nerokkain. Lumous ei vain aina toimi, etenkin yritettäessä luoda huvittuneen kyvyttömyyden hämmästynyttä tunnustusta jouduttaessa kohtaamaan uutta nykynaista, johon liittyy nostalgiaa entisajan vanhaa naista kohtaan... Fellinin poikkeuksellisesta taituruudesta huolimatta elokuva harvoin saavuttaa inspiraation, järjestyksen, sarjakuvamaailman tai ironian harmoniaa." L'Avveniren Francesco Bolzoni sanoo, että Fellini "pelasi pelejään. Mutta emmehän me odotakaan Felliniltä syvällistä naisen luonteen analyysia... Se on peli, jossa on välillä aukkoja, ja useammin keksintöjä jotka antavat uutta eloa kovin tuttuun, kovin kuluneeseen aiheeseen. Sitä hallitsee yllättävä totisuus... Se on elokuva, jossa on traagisuuden juonne, joka lopulta osoittautuu kepeäksi ja toisinaan huvittavaksi". "La Notten" kriitikko Giorgio Carbone sanoo, että maestro on "lopulta savuttanut sen loistavan kypsyyden, joka sallii hänen tuhlata aarteitaan meille pelkästään tekemisen ilosta. Kuvien ja värien juhlan takana voimme kokea hänen ilonsa tämän elokuvan teosta, ilon joka ensimmäisestä kohtauksesta alkaen on myös meidän, ja sellaista emme ole saaneet kokea pitkään aikaan... Jos elokuvan tarinasta puuttuukin jännitys (emme me välitä, mitä tapahtuu Snàporazalle tai Katzonelle, koska tiedämme, että ennemmin tai myöhemmin näyttämölle ilmestyy Rimini ja uhkeat statistit), jännitys on kuvissa ja kohtausten kekseliäisyydessä".


title: Naisten kaupunki

text: Elokuva esitettiin kilpailusarjan ulkopuolella 19. toukokuuta 1980 Cannesin elokuvajuhlilla, ja suurin osa ranskalaisista kriitikoista lyttäsi, esimerkiksi otsikoin "Nolla Fellinille", "Tylsä harhakuva", "Katastrofi", mutta myös "Valtava, pitkästyttävä mahtailu". Venäläinen elokuvaohjaaja Andrei Tarkovski, joka oli samana vuonna Roomassa valmistelemassa "Nostalgiaa", toteaa päiväkirjassaan, että "Naisten kaupunki" on fiasko: "Cannesin juhlilla lehdet sanovat, että Fellinin tuorein elokuva on täydellinen katastrofi ja että häntä itseään ei enää ole. Se on hirveää, mutta se on totta, elokuva on täysin mitätön."


title: Naisten kaupunki

text: Elokuvan ensi-ilta Yhdysvalloissa oli huhtikuussa 1981, ja se sai yleisesti ottaen myönteisen vastaanoton, mutta katsojia hyvin vähän. New Yorker Filmsin Daniel Talbot tarjosi yleisön kiinnostuksen puutteen selitykseksi: "Täällä sitä esitettiin alle 50 teatterissa, ja niistä kuudesta tuli 75 prosenttia tuloista. En tiedä mitä Gaumont tai Fellini olisivat voineet odottaa sellaiselta henkilökohtaiselta elokuvalta. Hän oli menettänyt täällä silloin jo suurimman osan yleisöään. Mikä ei tarkoita, etten pitäisi häntä yhtenä merkittävimmistä elokuvaohjaajista." The New York Timesin Vincent Canbyn mielestä kuitenkin elokuva oli menestys: "Vaikka elokuva on liian pitkä, jopa Fellinin aficionadon mielestä, se on lumoava, häikäisevä visuaalinen näytös, osin burleski, osin satiiri, osin Folies-Bergère mutta yhtä kaikki elokuvaa. Kun Snàporazia vainoavat kaikkien hänen lapsuudesta alkaen tuntemiensa naisten haamut (tai joita hän olisi halunnut tuntea), Felliniä riivaavat "Naisten kaupungissa" hänen omat naisiin kohdistuvat tunteensa, kuinka hän tarvitsee heitä, kohtelee heitä (pääasiassa huonosti), hänen ihastuksensa heitä kohtaan ja hänen tietoisuutensa, että (onneksi) he ovat aina erilaisia... Vaikka "Naisten kaupunki" käsittelee irstailua, se on kaikkea muuta kuin irstaileva. Fellinin irstailu viittaa syvään kaipuuseen jonkinlaista suojaavaa kurinalaisuutta, ellei peräti siveyttä kohtaan. Kun sellainen kurinalaisuus tuhoaisi Snàporazin, se tekisi mahdottomaksi yhtä upean estottoman elokuvan kuin "Naisten kaupunki" suunnittelun ja tekemisen."


title: Naisten kaupunki

text: Wall Street Journalin John Gould Boyum totesi, että "elokuvan sisällöllä on tuskin mitään tekemistä asenteiden rikkomisen, ajatusten analysoinnin kanssa. Fellini tuntuu tavoittelevan tässä tunteiden kirjaamista ja välittämistä, niiden monimutkaisten, ristiriitaisten tunteiden, joita keski-ikäinen italialainen mies yhtäkkiä joutuu kokemaan kohdatessaan yhteiskunnallisten ja seksuaalitapojen valtavat mullistukset... Me emme mene katsomaan Fellinin elokuvia uppoutuakseen tarinaan ja henkilöihin tai kohdataksemme ajatuksia. Me haluamme maestrolta ja hän haluaa meille antaa ihania seikkailuja tunteiden keskellä, erityisesti Fellinille ominaisen sellaisen omaperäisen sekoituksen nostalgiaa, liikutusta ja iloa, joka on erityisesti Fellinille ominaista."


title: Filha

text: Filha ry on suomalainen tuberkuloosin ja keuhkosairauksien asiantuntijajärjestö, joka toteuttaa terveydenhuollon toimintaa kehittäviä hankkeita, edistää keuhkosairauksien ennaltaehkäisyä ja hoitoa sekä kouluttaa terveydenhuoltohenkilöstöä. Yhdistys järjestää säännöllisesti toistuvia koulutuspäiviä, kuten esim. Tartuntatautipäivät, Tubrekuloosipäivä, Tupakka ja terveys -päivä ja Keuhkopäivät.


title: Filha

text: Filha on ollut aloitteentekijänä ja toimijana valtakunnallisessa astma-, keuhkoahtauma-, tuberkuloosi-, uniapnea-, allergiaohjelmassa ja sisäilmaohjelmassa.


title: Filha

text: Filhan kansainvälinen toiminta nojaa yhteistyöhön Maailman terveysjärjestö WHO:n, Euroopan Tartuntatautivirasto ECDC:n ja Kansainvälisen tuberkuloosi- ja keuhkosairausunionin (IUATLD) kanssa. Yhdistys toteuttaa tuberkuloosihankkeita EU-alueella ja laajempaa keuhkoterveyshanketta Keski-Aasiassa.


title: Filha

text: Filhan toiminta rahoitetaan suurimmalta osaltaan julkisilla avustuksilla, muun muassa Ulkoasiainministeriön ja Sosiaali- ja terveysministeriön hankerahoituksella sekä yhdistyksen omaisuuden tuoton turvin.


title: Filha

text: Filhan toimintaa johtaa pääsihteeri Tuula Vasankari ja yhdistyksen työntekijät edustavat useita eri osaamisalueita painottuen terveydenhuollon osaamiseen.


title: Filha

text: Filhan edeltäjä Suomen Tuberkuloosin Vastustamisyhdistys perustettiin 28. toukokuuta 1907. Vuonna 1992 yhdistyksen nimi muutettiin Hengitys ja terveys ry:ksi. Vuodesta 2003 yhdistys on toiminut nimellä Filha ry (Finnish Lung Health Association).


title: Filha

text: Vuosina 1929–1997 yhdistys julkaisi vuosittain tuberkuloosijoulumerkkejä, joilla rahoitettiin joulumerkkikotien toimintaa.


title: Kostajattaret

text: Kostajattaret () on Jo Reesin ensimmäinen suomennettu teos. Kirja kertoo kolmesta naisesta, jotka päättävät kostaa miljardööri Juri Hordinskille.


title: Kostajattaret

text: Kirjan tarina kietoutuu kolmen naisen ympärille: Peaches Gold on Los Angelesin vaikutusvaltaisin maksullinen seuralaineni, Frankie Willis on nuori kansitarjoilijatar Puskin-jahdilla ja Emma Hayley on viisikymppinen aristokraatti. Näitä kolmea naista yhdistää se, että miljardööri, Juri Hordinski on pilannut heidän elämänsä ja he aikovat kostaa.


title: Danuta Stenka

text: Danuta Stenka, (s. 10. lokakuuta 1961 Sierakowice) on puolalainen näyttelijä.


title: Bob Clampett

text: Robert "Bob" Clampett (8. toukokuuta 1913 San Diego, Kalifornia – 2. toukokuuta 1984 Detroit, Michigan) oli yhdysvaltalainen animaattori ja animaatio-ohjaaja.


title: Bob Clampett

text: Clampett toimi jo kouluaikoinaan piirtäjänä Los Angeles Timesissa. Hän aloitti animaattorina Warner Brosilla 1930-luvun alussa. Clampettin Warnerilla luomiin hahmoihin kuuluu muun muassa Tipi-lintu.


title: Natriumhypofosfiitti

text: Natriumhypofosfiitti eli natriumfosfinaatti (NaPHO) on hypofosforihapokkeen natriumsuola. Yhdistettä käytetään elintarviketeollisuudessa ja metalleilla pinnoittamiseen. Natriumhypofosfiitti esiintyy usein monohydraattina NaPHO·HO.


title: Natriumhypofosfiitti

text: Huoneenlämpötilassa natriumhypofosfiitti on värittömiä vettä imeviä kiteitä. Kuumennettaessa yhdiste hajoaa, jolloin muodostuu muun muassa erittäin myrkyllistä fosfiinikaasua. Natriumhypofosfiitti on erittäin vahva pelkistin, joka saattaa jopa räjähtää hapettimien kuten kloraattien vaikutuksesta.


title: Natriumhypofosfiitti

text: Natriumhypofosfiittia voidaan valmistaa neutraloimalla hypofosforihapoketta natriumhydroksidilla.


title: Natriumhypofosfiitti

text: Teollisuudessa natriumhypofosfiittia valmistetaan pääasiassa kuitenkin toisella tavalla. Menetelmässä fosfori reagoi emäksisen natrium- ja kalsiumhydroksidia sisältävän lietteen kanssa. Reaktiossa muodostunut natriumhypofosfiittiliuos suodatetaan ja neutraloidaan.


title: Natriumhypofosfiitti

text: Natriumhypofosfiittia voidaan käyttää elintarvikkeissa emulgaattorina, stabilisaattorina ja säilöntäaineena. Natriumhypofosfiitti estää "Clostridium botulinum" -bakteeria tuottamasta myrkyllisiä yhdisteitä ja sitä voidaan käyttää lihatuotteissa korvaamaan nitriittejä.


title: Natriumhypofosfiitti

text: Natriumhypofosfiittia käytetään myös päällystettäessä esineitä nikkelillä elektrodittomasti. Menetelmän etuna ovat matalat kustannukset ja prosessin kontrolloimisen helppous. Menetelmässä hypofosfiitti-ioni pelkistää nikkeli-ionit metalliseksi nikkeliksi, jolloin hypofosfiitti-ionit hapettuvat fosfiitti-ioneiksi.


title: Ferdinand de Lasteyrie

text: Kreivi Ferdinand Charles Léon de Lasteyrie du Saillant (15. kesäkuuta 1810 Pariisi - 12. toukokuuta 1879 Pariisi) oli ranskalainen poliitikko, taidekirjailija, kriitikko ja arkeologi.


title: Ferdinand de Lasteyrie

text: De Lasteyrie julkaisi lähinnä 1850-luvulla useita taidetta käsitteleviä kirjoja ja hänen kirjoitustyyliään on kiitetty rohkeaksi, omaperäiseksi ja näkemykselliseksi. Hän ei pelännyt tarttua kiistanalaisiin aiheisiin, kuten mm. tuona aikana käytyyn keskusteluun valokuvauksen taiteellisesta arvosta.


title: Ferdinand de Lasteyrie

text: Napoleon III:n joulukuussa 1851 tekemän vallankaappauksen aikana de Lasteyrie asettui tukemaan entistä pääministeriä Odilon Barrotia, Napoleonin vastustajaa. Hän joutui mielipiteidensä vuoksi vankilaan ja palasi politiikkaan vasta 1857.


title: Kukonaskel

text: Kukonaskel on kankaan kudekuviointi, joka tehdään perinteisesti mustalla ja valkoisella langalla. Vanhin esimerkki kukonaskelkuvioinnista on ruotsalainen Gerumin viitta ajalta 360-100 eaa. Kukonaskelkuviota käytettiin Skotlannissa lammaspaimenten päällysvaatteissa 1800-luvulla.


title: Kukonaskel

text: Kuvion englanninkielinen nimi on "houndstooth" (ajokoiran hammas). Suomenkielinen nimitys tulee siitä että kuvion ruutuihin liittyy kukon kannusta muistuttava kärki.


title: Tasa-arvo Suomessa

text: Suomessa Perustuslain 6 § 2 momentti sanoo: "”Ketään ei saa ilman hyväksyttävää perustetta asettaa eri asemaan sukupuolen, iän, alkuperän, kielen, uskonnon, vakaumuksen, mielipiteen, terveydentilan, vammaisuuden tai muun henkilöön liittyvän syyn perusteella.”"


title: Tasa-arvo Suomessa

text: Viimeiset vielä muodollisesti voimassa olleet säätyerioikeudet lakkautettiin vuonna 1995, kun hallitusmuodossa olleet kansalaisten perusoikeuksia koskeneet säännökset uudistettiin. Erioikeudet lakkautettiin lain valmistelutöiden mukaan vanhentuneina, tarpeettomina ja epätasa-arvoisina.


title: Espionage Act

text: Espionage Act of 1917 on Yhdysvaltojen liittovaltion laki, joka astui voimaan 15. kesäkuuta 1917, hieman sen jälkeen kun Yhdysvallat liittyi ensimmäiseen maailmansotaan. Se kielsi kaikenlaisen sotilasoperaatioihin sekaantumisen ja vaikuttamisen ja Yhdysvaltojen vihollisten tukemisen sodan aikana, sotavoimien käskyvallan ja sotilaskäskyjen vastustamisen sekä värväykseen puuttumisen.


title: Espionage Act

text: Yhdysvaltain sosialistipuolueen Eugene V. Debs tuomittiin kymmenen vuoden vankeuteen hänen vastustettuaan Yhdysvaltain liittymistä ensimmäiseen maailmansotaan.


title: Espionage Act

text: Lakia vastaan sananvapauden puolesta kamppaillut sosialistipuolueen sihteeri Charles Schenck nosti kanteen Yhdysvaltoja vastaan, koska hänen mielestään Espionage Act rikkoi perustuslain 1. lisäystä. Vuonna 1919 Yhdysvaltojen korkein oikeus kuitenkin päätti oikeudenkäynnissä "Schenck vastaan Yhdysvallat" yksimielisesti, ettei Espionage Act loukannut niiden sanavapautta, joita oli rangaistu säädetyn lain mukaan.


title: Espionage Act

text: Niin sanotut Pentagonin paperit vuotanutta Daniel Ellsbergia syytettiin tämän lain nojalla.


title: Espionage Act

text: Arvostelua herätti se että presidentti Barack Obaman hallinto ja oikeusministeri Eric Holder sovelsivat lakia ennennäkemättömän useasti jahdatessaan tietovuotajia.


title: Krasnoznamensk (Moskovan alue)

text: Krasnoznamensk () on suljettu kaupunki Moskovan alueella Venäjällä. Se sijaitsee M1-valtatien varrella 41 kilometriä Moskovan keskustasta länteen. Asukkaita on 36 103 henkeä (vuonna 2010).


title: Krasnoznamensk (Moskovan alue)

text: Paikkakunta on saanut alkunsa vuonna 1951 perustetusta ilmavoimien radiokeskuksesta. 1960-luvulla sen nimeksi vakiintui Golitsyno-2. Vuonna 1981 Krasnoznamenskin taajamasta tuli suljettu kaupunki. Nykyään siellä toimii avaruuslentojen lennonjohtokeskus.


title: Kubinka

text: Kubinka () on kaupunki Moskovan alueen Odintsovon piirissä Venäjällä. Se sijaitsee M1-valtatien varrella 63 kilometriä Moskovasta länteen. Kaupungin kautta kulkee myös Moskovan ja Vjazman välinen rautatie. Asukkaita on 26 200 henkeä (vuonna 2009).


title: Kubinka

text: Kubinkassa toimii Venäjän puolustusministeriön panssaritorjunta-aseiden tutkimusinstituutti ja harjoitusalue. Lähistöllä on Kubinkan sotilaslentokenttä. Taajamasta tuli kaupunki vuonna 2004.


title: Chris Browne

text: Chris Browne (s. 1952 South Orange, New Jersey, Yhdysvallat) on yhdysvaltalainen sarjakuvataiteilija. Browne on sarjakuvataiteilija Dik Brownen poika.


title: Chris Browne

text: Brownen tunnetuin sarjakuva lienee Harald Hirmuinen, jota hän on piirtänyt isänsä jäätyään eläkkeelle vuonna 1988. Harald Hirmuinen on levinnyt 58 maahan, 13 kielelle ja ilmestyy 1900 lehdessä.


title: Arthur Sommer

text: Arthur Sommer (21. lokakuuta 1847 Hämeenlinna – 10. lokakuuta 1907 Tampere) oli suomalainen kauppaneuvos ja teollisuusjohtaja.


title: Arthur Sommer

text: Sommerin vanhemmat olivat talonomistaja Alexander Martinus Sommer ja Maria Josefina Holmström. Sommerin perhe muutti 1850 Tampereelle kun Alexander Sommer valittiin Finlayson & Co:n konttoripäälliköksi. Alexander Sommer rakennutti Satakunnankadun ja Itäisen puistokadun (nykyinen Hämeenpuisto) kulmaukseen "Sommerin huvilana" tunnetun asuintalon.


title: Arthur Sommer

text: Arthur Sommer kävi Viipurissa toimineen Behmin saksalaisen koulun. Hän oli Finlaysonin palveluksessa konttoriharjoittelijana, konttoristina, kassanhoitajana ja prokuristina 1864–1890. Sommer toimi tehtaan isännöitsijänä 1890–1897 mutta erosi sitten Finlaysonilta jouduttuaan kieli- ja kansallisuuskysymysten takia riitoihin yhtiön omistajien kanssa. Tämän jälkeen Sommer oli yhdessä kasööri J. Kupiaisen ja insinööri P. A. Sharplesin kanssa perustamansa Tampereen Puuvillateollisuus Oy:n isännöitsijänä 1897–1907. Tälle yhtiölle valmistui 1899 oma puuvillatehdas Tampereen Lapinniemeen. Sommer sai kauppaneuvoksen arvon 1896.


title: Arthur Sommer

text: Sommer perusti 1875 Suomen ensimmäisen kenkätehtaan Tampereelle nykyisen Puisto-Emmauksen tontille (Hämeenpuisto 14). "Jalintehtaan" nimellä tunnettu tehdas toimi aina vuoteen 1887 saakka. Tehtaan koneet tulivat Englannista ja enimmillään se työllisti 25 henkilöä. Sommer lopetti tehtaan työntekijöiden liiallisen alkoholin käytön aiheuttamien ongelmien takia.


title: Arthur Sommer

text: Sommer rakennutti 1880-luvulla Hatanpään kartanolta vuokraamalleen maa-alalle "Metsola"-nimisen huvilan Pyhäjärven rantaan nykyisen Härmälän kaupunginosan alueelle. Tampereen kaupunki osti huvilan 1921 Sommerin perillisiltä ja siinä toimi sitten lasten vastaanottokoti. Alueella oli kaikkiaan 12 huvilaa joista on säilynyt vain Lepolan huvila.


title: Arthur Sommer

text: Sommer oli mukana säätyvaltiopäivillä porvarissäädyn edustajana 1894, 1899 ja 1900. Hän oli Tampereen kaupunginvaltuutettuna lähes 30 vuotta. Puoluekannaltaan Sommer oli vanhasuomalainen.


title: Arthur Sommer

text: Arthur Sommer oli naimisissa vuodesta 1880 Lydia Johanssonin (1852–1921) kanssa. Heillä oli kuusi lasta jotka kaikki suomensivat sukunimensä Somersaloksi vuonna 1906:


title: Lobnja

text: Lobnja () on kaupunki Moskovan alueella Venäjällä. Se sijaitsee lähellä Kljazman tekojärveä 28 kilometriä Moskovasta pohjoiseen. Kaupungin kautta kulkee Moskovan ja Dubnan välinen rautatie. Sen lähellä on Šeremetjevon kansainvälinen lentoasema. Asukkaita on 74 350 henkeä (vuonna 2010).


title: Lobnja

text: Paikkakunta on saanut alkunsa vuonna 1902 rakennetusta rautatieasemasta ja sitä ympäröineistä kylistä. 1920-luvulla Lobnjan taajamaan syntyi teollisuutta. Toisessa maailmansodassa neuvostoarmeija pysäytti saksalaiset panssarivaunujoukot Lobnjan lähellä Krasnaja Poljanassa. Vuonna 1961 taajamasta tuli kaupunki. Krasnaja Poljanan taajama liitettiin siihen vuonna 1975 ja Lugovaja vuonna 1976. Nykyään Lobnjassa on mm. sähköteknistä, metalli-, rakennustarvike ja elintarviketeollisuutta.


title: Spekulaatio (filosofia)

text: Spekulaatio tarkoittaa teoreettista ajattelua tai pohdintaa, jolla tarkoitetaan usein myös vähättelevässä merkityksessä kokemuksesta piittaamatonta ajattelutapaa. Alkuperäisessä merkityksessä sana kuitenkin viittaa näkemiseen tai katsomiseen.


title: C--

text: C-- on C-tyylinen ohjelmointikieli. Sen loivat funktionaalisen ohjelmoinnin tutkijat Simon Peyton Jones ja Norman Ramsey. Se suunniteltiin konekieltä muistuttavaksi hyvin korkean tason ohjelmointikieleksi, jota tuottaisivat kääntäjät eivätkä ihmiset. C-- -koodia ei kuitenkaan tallenneta binäärikoodina vaan puhtaana tekstinä.


title: Richie Porte

text: Richard Julian "Richie" Porte (s. 30. tammikuuta 1985 Launceston, Tasmania) on australialainen maantiepyöräilijä, joka edustaa UCI World Tour -tasolla kilpailevaa yhdysvaltalaista Trek-Segafredoa. Aiemmin hän on kilpaillut australialaisessa Praties-joukkueessa, tanskalaisessa Team Saxo Bank-Sungard -tallissa, brittiläisessä Team Skyssa ja yhdysvaltalaisessa BMC Racing Teamissa.


title: Richie Porte

text: Porte voitti vuoden 2010 Tour de Romandie -kilpailussa aika-ajoetapin 26 sekunnin erolla Alejandro Valverdeen. Saman vuoden Italian ympäriajossa hän sijoittui kokonaiskilpailussa seitsemänneksi ja voitti nuorten kilpailun. Hän johti kokonaiskilpailua etappien 11–13 jälkeen. Hän voitti Pariisi–Nizza-ajon 2013 55 sekunnin erolla Andrew Talanskyyn. Hän voitti kilpailun viidennen etapin irtioton jälkeen ja viimeisenä osuutena ajetun aika-ajon. Hän voitti aika-ajon Australian-mestaruuden 2015. Hän voitti Pariisi–Nizzan jälleen 2015 puolen minuutin erolla Michał Kwiatkowskiin. Hän voitti neljännen etapin ja ylämäkiaika-ajona ajetun viimeisen etapin. Hän voitti samana vuonna Katalonian ympäriajon kukistettuaan neljällä sekunnilla Alejandro Valverden.


title: Richie Porte

text: Porte voitti 2017 Tour Down Underin kokonaiskilpailun 48 sekunnin erolla Esteban Chavesiin. Hän voitti kilpailussa kaksi etappia. Hän voitti saman vuoden Tour de Romandien 21 sekunnin erolla Simon Yatesiin. Hän ohitti Yatesin viimeisenä etappina ajetussa aika-ajossa. Hän voitti Sveitsin ympäriajon 2018 kukistettuaan Jakob Fuglsangin minuutilla ja kahdella sekunnilla.


title: Richie Porte

text: Lähde: Cycling Archives


title: QB64

text: QB64 on Microsoft QuickBASIC:in ns. "henkiinherätysprojekti", jota kehitetään edelleen. QB64 on käännetty Microsoft Windowsille ja Linuxille. Ohjelmisto pystyy ajamaan/kääntämään useimpia QuickBASIC-ohjelmia. QB64 sisältää kuitenkin paremmat grafiikka- ja ääniominaisuudet, suuren määrän kirjastoja ja 64-bittisiä datatyyppejä, joiden esittelyyn tulee ohjelmiston mukana suurehko määrä esimerkkiohjelmia. QB64 käyttää SDL-kirjastoa grafiikan piirtämiseen. QB64:n mukana on ohjelmointiympäristö joka on ulkoasultaan sama kuin QuickBASIC:issa. QB64 kääntää FreeBASIC:n tavoin DOSin käyttöliittymän sovelluksia Windows-ohjelmien sijaan. Syntaksi on täsmälleen sama kuin QB:ssä. QB64 on freewarea.


title: Bonnier Publications

text: Bonnier Publications Oy on kustannustalo, joka julkaisee käännöslehtiä. Bonnier Publications Oy kuuluu kaikissa Pohjoismaissa toimivaan Bonnier Publications A/S:n ja sitä kautta kansainväliseen Bonnier AB -konserniin. Yrityksen julkaisemiin aikakauslehtiin kuuluvat käännöslehdet "Tieteen Kuvalehti", "National Geographic Suomi", "Kunto Plus", "KotiMikro", "Digikuva" ja "Tee Itse".


title: Bonnier Publications

text: Tieteen Kuvalehti on Pohjoismaiden suurin yleistajuinen tiedettä (etenkin kulttuuria, luontoa, tekniikkaa ja lääketiedettä) käsittelevä aikakauslehti. Suomenkielinen "Tieteen Kuvalehti" toimitetaan tanskankielisen "Illustreret Videnskab" -lehden pohjalta. "Tieteen Kuvalehden" tyypillinen lukija on yli 20-vuotias, kaupungissa asuva koulutettu mies.


title: Bonnier Publications

text: National Geographic Suomi on tiedeaiheinen aikakauslehti. Lehden levikki on 10 225 (LT 2013), ja sen lukijat ovat tyypillisesti korkeasti koulutettuja ja hyvätuloisia.


title: Bonnier Publications

text: KotiMikro (vuoteen 2004 Kompuutteri kaikille) on vuonna 1997 perustettu tietokonelehti. Se ilmestyy kolmen viikon välein, 18 kertaa vuodessa.


title: Bonnier Publications

text: Kunto Plus on hyvinvointiin ja terveyteen erikoistunut aikakauslehti. Lehden kohderyhmänä ovat työssäkäyvät yli 30-vuotiaat naishenkilöt. Lehden levikki on 14489 (LT 2016).


title: Bonnier Publications

text: "Tee Itse" on nikkarointiin erikoistunut aikakauslehti. Lehti ilmestyy 18 kertaa vuodessa, ja sen levikki on 10 961 (LT 2013).


title: Katie O’Brien

text: Katie Jill O’Brien (s. 2. toukokuuta 1986 Beverley, Yorkshire) on englantilainen tennispelaaja.


title: Katie O’Brien

text: O’Brienin kauden ensimmäinen turnaus oli Australian avoimet. Turnauksen karsinnassa hän voitti Darya Kustovan ja Yanina Wickmayerin. Karsintojen viimeisellä kierroksella hän kohtasi Yuan Mengin, jolle hän kuitenkin hävisi 4–6, 2–6 eikä selviytynyt pääsarjaan. Toukokuussa O’Brien osallistui Ranskan avointen karsintaan. Karsintojen ensimmäisellä kierroksella hän voitti Melanie Southin, mutta hävisi toisella kierroksella Kristina Barroisille 4–6, 2–6. Wimbledonissa Shahar Peer voitti O’Brienin ensimmäisellä kierroksella. Yhdysvaltain avointen karsinnoissa hän pääsi toiselle kierrokselle asti, kunnes hän hävisi Alexa Glatchille.


title: Katie O’Brien

text: O’Brien joutui jälleen karsimaan Grand Slam -turnauksiin. Australian avointen karsinnoissa hän voitti Sandra Zahlavovan, Julie Dittyn ja Betina Jozamin, ja selviytyi ensimmäisen kerran Grand Slam -turnauksen pääsarjaan. Hän kohtasi 1. kierroksella Monica Niculescu, mutta hävisi hänelle 4–6, 4–6. Toukokuussa Ranskan avointen karsinnoissa hän pääsi viimeiselle kierrokselle asti, mutta hävisi sen Arantxa Rusille 4–6, 6–7(6). Tästä huolimatta O'Brien pääsi Lucky loserina mukaan turnauksen pääsarjaan, kun kuudenneksi sijoitettu Vera Zvonarjova jätti turnauksen loukkaantumisen takia väliin. Ensimmäisellä kierroksella O’Brien hävisi Olga Govortsovalle 6–1, 6–1. Wimbledoniin hän sai villin kortin suoraan pääsarjaan. Hän kuitenkin hävisi 1. kierroksella Iveta Benesovalle 2–6, 7–5, 4–6. Elokuussa US Openissa O'Brien oli karsintojen kolmanneksi sijoitettu, mutta hän hävisi karsintojen toisella kierroksella Anna Tatishvilille. Syyskuussa hän pääsi finaaliin 75 000 dollarin ITF-turnauksessa Shrewsburyssa, jossa hän kohtasi toisen britin, Elena Baltachan. Baltacha vei ottelun voiton lukemin 3–6, 6–4, 3–6, mutta tämä tulos tarkoitti sitä, että molemmat finalistit pääsivät maailmanlistalla ensimmäistä kertaa sadan parhaan joukkoon.


title: Katie O’Brien

text: Australian avoimissa O’Brien pelasi pääsarjassa. Ensimmäisellä kierroksella hän voitti Patricia Mayrin 6–3, 6–3. Toisella kierroksella hän kohtasi entisen maailmanlistan ykköspelaajan, Jelena Jankovicin ja hävisi hänelle 2–6, 2–6. Ranskan avoimissa hän jäi edellisen vuoden tapaan 1. kierrokselle. Tällä kertaa hän hävisi Jill Craybasille.


title: Snooker-kausi 2010–2011

text: Snookerin ammattilaiskausi 2010–2011 käynnistyi elokuussa 2010. Ammattilaisten ranking-turnauksiin sijoitetaan ranking-listan 16 parasta pelaajaa suoraan 32 pelaajan kaavioon.


title: Snooker-kausi 2010–2011

text: Vuonna 2010 tehtiin tämän kauden alla uudistuksia ammattilaisten pääkiertueelle. Perinteinen "Grand Prix" muuttui nimeltään "World Openiksi", jonka formaatti poikkeaa perinteisestä ranking-turnauksesta arvottujen peliparien sekä nopeatahtisen pelisysteeminsä vuoksi . Snooker-kausi laajentui myös Saksaan, missä sovittiin järjestettäväksi "German Masters"-turnaus. Kauden aikana järjestetään myös "Players Tour Championship"-turnaussarjana pienempiä turnauksia, joista voi saavuttaa ranking-pisteitä. Näistä puolet järjestetään Britteinsaarten ulkopuolella Saksassa, Belgiassa sekä Tšekissä. Yksi suurimpia uudistuksia on myös se, että turnausten pelikaavioon sijoitetaan pelaajat kahden vuoden muuttuvan ranking-listan perusteella, eikä koko kauden virallisen sijoituksen perusteella, kuten aikaisemmin. Muutosten takana on pitkälti kattojärjestön ("WSA") uusi puheenjohtaja Barry Hearn.


title: Snooker-kausi 2010–2011

text: Tälle kaudelle kiinalainen Liang Wenbo nousi ensimmäistä kertaa 16:n parhaan joukkoon ranking-listalla . Eliittiin palasi myös skotlantilainen, välillä masennuksestakin kärsinyt , Graeme Dott vuoden 2010 maailmanmestaruuskisoissa ("Betfred.com World Championship") saavuttamiensa pisteiden turvin. Dott pelasi fiaalissa Australian Neil Robertsonia vastaan, mutta Robertson voitti ensimmäisen mestaruutensa erin 18–13 nousten näin ensimmäistä kertaa urallaan kolmen parhaan sijoitetun pelaajan joukkoon . Lisäksi muutaman vaikeamman kauden kärsinyt walesilainen Mark Williams jatkoi nousuaan ja palasi 10:n parhaan joukkoon sijalle 8. Lajin pitkän linjan englantilainen huippupelaaja Peter Ebdon putosi pettymyksekseen 16:n parhaan joukosta ensi kertaa 16 vuoteen . Kausi on siinä mielessä historiallinen, että ensimmäistä kertaa pääkiertueella pelaa naispuolinen pelaaja Reanne Evans, joka on voittanut naisten snookerin maailmanmestaruuden kuusi kertaa peräkkäin .


title: Snooker-kausi 2010–2011

text: Kauden avaavassa "Wuxi Classic"-kutsuturnauksessa oli jälleen finaalissa Ding Junhui, mutta pidemmän korren veti Shaun Murphy. Uudet pienemmät ranking-turnaukset "Star Xing Pai Players Tour Championship 1" ja "2" eivät tarjonneet suuria yllätyksiä, sillä voittajaksi selviytyivät viime vuosien menestyjät Mark Williams sekä Mark Selby. Kolmannessa sen sijaan voittajaksi selviytyi Tom Ford, joka saavutti ensimmäisen ranking-pisteitä tuovan turnausvoittonsa. Kesäsarjan neljännessä pienemmässä turnauksessa Barry Pinches, joka on myös tätä ennen jäänyt ilman suurempaa menestystä, kukisti finaalissa itse Ronnie O'Sullivanin. Myös nuori Judd Trump sai kokea ensimmäisen ranking-turnausvoittonsa "Paul Hunter Classic"-turnauksessa elokuussa. Tämäkin turnaus kuuluu pienempiin ranking-turnauksiin ja on osa "Euro Players Tour Championship"-sarjaa.


title: Snooker-kausi 2010–2011

text: Ensimmäinen isompi ranking-turnaus pelattiin syyskuun alussa Shanghaissa, jossa yllätysfinalistiksi nousi ammattilaisturnauksessa 148 pisteen lyöntisarjan suorittanut (vapaapallotilanteesta) Jamie Burnett, mutta finaalissa Ali Carter piti pintansa ja saavutti jo toisen suuren ranking-turnausvoittonsa . Toinen suurturnaus pelattiin melkein heti edellisen perään Glasgow'ssa, jossa hallitseva maailmanmestari Neil Robertson nousi voittajaksi kaadettuaan semifinaalissa Mark Williamsin ja finaalissa Ronnie O'Sullivanin, kirjoittaen näin jälleen historiaa olemalla ensimmäinen australialainen ranking-listan ykköspelaaja . Belgiassa "Euro Players Tour 2":n voittajaksi selviytyi Shaun Murphy erin 4-2, vastustajanaan Martin Couch . Peräkkäisinä lokakuun alun viikonloppuina pelatuissa "Players Championship Tour 5" ja "6" -turnauksissa voittajaksi selviytyivät Ding Junhui sekä Dominic Dale . "Euro Players Tour 3-6" -osakilpailut ennen syyskauden päätöstä saivat voittajikseen Marcus Campbellin, Stephen Leen, puolen vuoden pelikiellon kärsineen John Higginsin sekä Michael Holtin . Higgins oli kahdessa peräkkäisessä pienturnauksessa finaalissa, joten hän teki vahvan paluun kilpakentille. Paluun kruunasi todellinen trillerivoitto "UK Championshipin" finaalissa, jossa hän nousi 6-9 -tappioasemasta voittoon vanhaa kilpakumppaniaan Mark Williamsia vastaan .


title: Snooker-kausi 2010–2011

text: Vuoden 2011 alussa Ding Junhui saavutti toisella (finaali-) yrittämällään "Masters"-tittelin kaataen finaalissa Marco Fun erin 10-4. Finaali oli ensimmäinen, jossa pelasi kaksi aasialaispelaajaa . Kevään ensimmäisessä ranking-turnauksessa Williams eteni toisen kerran peräkkäin finaaliin ja tällä kertaa hän ei päästänyt voittoa käsistään, vaikka vastustaja Mark Selby tasoittikin vielä tilanteeksi 7-7 oltuaan 4-7-tappiolla . Helmikuun puolivälin tienoilla pelatussa "Welsh Openissa" finaalin valtasivat kaksi skontlantilaispelaajaa John Higgins ja Stephen Maguire, joista Higgins nousi 23. ranking-turnausvoittoonsa alun 2-5-tappioasemasta . PTC -turnaussarjan päätösturnauksessa Shaun Murphy kaatoi finaalissa Martin Gouldin, joka oli ensimmäisessä isossa ranking-turnausfinaalissaan, puhtaasti erin 4-0 . "China Openissa" myös ensikertalainen finalisti Judd Trump päihitti Mark Selbyn tiukassa taistossa erin 10-8. Trump eteni myös maailmanmestaruuskilpailujen finaaliin, jossa kuitenkin John Higgins päihitti hänet vain kolmen erän erolla ja voitti neljännen maailmanmestaruutensa.


title: Snooker-kausi 2010–2011

text: Vaaleansinisellä taustalla korostettu on suurturnaus .


title: Matti Santahuhta

text: Matti Santahuhta (s. 13. elokuuta 1981 Pori) on entinen suomalainen jalkapalloilija ja nykyinen jalkapallovalmentaja.


title: Matti Santahuhta

text: Santahuhta aloitti Veikkausliiga-uransa FC Jazzissa vuonna 2000 pelaten 26 ottelua ja tehden niissä kuusi maalia. Liigadebyyttinsä hän teki 29. huhtikuuta FC Jokereita vastaan ja onnistui heti myös maalinteossa. Seuraavana vuonna hän pelasi 15 ottelua, muttei saanut tehtyä yhtään maalia.


title: Matti Santahuhta

text: Vuodeksi 2002 hän siirtyi Tampere Unitediin, jossa hän pelasi 19 ottelua tehden niissä yhden maalin. Hän jatkoi TamUssa myös seuraavana vuonna pelaten tosin vain yhden ottelun ennen siirtoa takaisin FC Jazziin, jossa hän pelasi 18 ottelua tehden viisi maalia. Vuonna 2004 hän pelasi edelleen FC Jazzissa tehden kuusi maalia pelaamissaan 26 ottelussa.


title: Matti Santahuhta

text: Santahuhta on pelannut yhteensä 105 Veikkausliigaottelua, ja tehnyt niissä 18 maalia. Hän on edustanut FC Jazzin ja Tampere Unitedin lisäksi Vaasan Palloseuraa sekä Porin Palloilijoita. Hänen veljensä on Ilkka Santahuhta.


title: Matti Santahuhta

text: Lokakuussa 2011 Santahuhta lopetti pelaajauransa ja hänet nimitettiin FC Jazzin uudeksi päävalmentajaksi. Santahuhta toimi tehtävässä kaksi kautta, jonka aikana seura nousi Kakkosesta Ykköseen.


title: Matti Santahuhta

text: Santahuhta nimettiin Musan Salaman päävalmentajaksi marraskuussa 2014.


title: Jaiva

text: Jaiva () on Volgan vesistöön kuuluvan Kaman sivujoki Permin aluepiirissä Venäjällä. Sen pituus on 304 kilometriä ja valuma-alueen laajuus 6250 neliökilometriä.


title: Jaiva

text: Joki saa alkunsa Kvarkuš-harjanteelta lähteltä Sverdlovskin alueen rajaa ja laskee Kaman tekojärveen Bereznikin kaupungin eteläpuolella. Sen varrella sijaitsee Jaivan kaupunkimainen taajama ja Jaivan lämpövoimalaitos, joka on yksi alueen suurimpia. Joen alajuoksulla harjoitetaan laivaliikennettä ja puunuittoa. Nimitys perustuu komipermjakin sanoihin "jai" ’liha’ ja "va" ’vesi’ (merkityksessä ’kalainen, riistarikas’).


title: Maakäki

text: Maakäki voi tarkoittaa seuraavia lintuja:


title: U-31 (1936)

text: U-31 oli yksi kymmenestä Saksan laivaston VIIA-luokan sukellusvene toisessa maailmansodassa. Alus tilattiin 1. huhtikuuta 1935 AG Weseriltä Bremenistä ja aluksen köli laskettiin 1. maaliskuuta 1936. Alus laskettiin vesille 25. syyskuuta ja otettiin palveluskäyttöön 28. joulukuuta ensimmäisenä komentajanaan Rolf Dau.


title: U-31 (1936)

text: Palveluksessa olonsa aikana "U-31" suoritti seitsemän taistelupurjehdusta, joiden aikana alus upotti 11 kauppalaivaa yhteensä 27751 bruttotonnia sekä kaksi tukilaivaa yhteensä 160 grt. Sukellusveneen laskema miina vaurioitti pahoin taistelulaiva "HMS Nelsonia".


title: U-31 (1936)

text: Sukellusveneen uran ensimmäinen upotus oli toisen maailmansodan ensimmäinen saattueesta upotettu alus.


title: U-31 (1936)

text: "U-31" liitettiin palvelukseen otettaessa 2. Sukellusvenelaivueeseen.


title: U-31 (1936)

text: "U-31" upposi 11. maaliskuuta 1940 Jadebusenissa Kuninkaallisten ilmavoimien pommitettua alusta, jolloin aluksen koko miehistö sai surmansa. Alus nostettiin maaliskuussa, minkä jälkeen se korjattuna palutettiin palvelukseen. Se upposi uudelleen 2. marraskuuta Irlannin luoteispuolella jouduttuaan syvyyspommihyökkäyksen kohteeksi. Syvyyspommit laukaisi Kuninkaallisen laivaston hävittäjä "HMS Antelope", jolloin kaksi miehistönjäsentä sai surmansa. Aluksen upottanut hävittäjä pelasti 44 eloonjäänyttä.


title: Kansainvälinen tupakaton päivä

text: Kansainvälinen tupakaton päivä on 31. toukokuuta vietettävä kansainvälinen vuosipäivä. Päivää on vietetty vuodesta 1987 alkaen Maailman terveysjärjestön (WHO) aloitteesta. Tarkoituksena on kiinnittää maailman huomio tupakan laajaan käyttöön, tupakoinnista aiheutuviin sairauksiin ja kuolemiin.


title: Jaiva (taajama)

text: Jaiva () on kaupunkimainen taajama ja kaupunkikunta Permin aluepiirin Aleksandrovskin piirissä Venäjällä. Se sijaitsee Jaiva-joen varrella 30 kilometriä Aleksandrovskista luoteeseen. Taajaman kautta kulkee Tšusovoin ja Solikamskin välinen rautatie. Asukkaita on 10 400 henkeä (vuonna 2009).


title: Jaiva (taajama)

text: Paikkakunta on saanut alkunsa kulakkeina karkotettujen talonpoikien Jaivan rautatieaseman lähelle rakentamasta asutuksesta. Vuonna 1931 sinne perustettiin saha, joka vuonna 1945 muutettiin talonrakennuskombinaatiksi. Myöhemmin kombinaattiin liitettiin vuonna 1956 perustettu huonekalutehdas. Vuodesta 1938 lähtien taajamassa toimi Verh-Jaivasta siirretty metsäteollisuuspiirin konttori. Vuonna 1956 alettiin rakentaa Jaivan lämpövoimalaitosta, joka otettiin käyttöön vuosina 1963–1965. Voimalan lauhdevesiä käyttää hyväkseen vuonna 1977 perustettu kalankasvatuslaitos. Vuonna 1978 alettiin rakentaa Jaivan suurkanalaa. Kaupunkimaisen taajaman statuksen Jaiva sai vuonna 1948.


title: Jaiva (taajama)

text: Nykyään Jaivassa toimii lämpövoimalaitos, suurkanala, saha ja muita metsäteollisuusyrityksiä sekä leipomo. Taajamassa on kaksi keskikoulua, lasten musiikkikoulu, kulttuuritalo, kaksi kirjastoa, kotiseutumuseo, sairaala ja ortodoksinen kirkko.


title: Paul Voss

text: Paul Voss (s. 26. maaliskuuta 1986 Rostock, Saksan demokraattinen tasavalta) on saksalainen maantiepyöräilijä, joka kilpaili ammattilaisena 2009–2016. Hän aloitti ammattilaisuransa Team Milramissa 2009–2010. Vuodesta 2011 hän edusti uransa loppuun saakka saksalaisjoukkuetta, joka oli 2011–2012 nimeltään Endura Racing, 2013–2014 Team NetApp-Endura ja 2015–2016 Bora-Argon 18. Hän on kilpaillut myös cyclocrossissa.


title: Paul Voss

text: Voss saavutti hopeaa alle 23-vuotiaiden EM-kilpailujen maantieajossa 2008. Hän voitti Katalonian ympäriajon 2010 avausetapin, 3,6 kilometrin aika-ajon, sekunnin erolla Levi Leipheimeriin


title: Jani Raukko

text: Jani Raukko (s. 17. marraskuuta 1976 Harjavalta) on suomalainen jalkapalloilija. Hän on pelipaikaltaan keskikenttäpelaaja.


title: Jani Raukko

text: Raukko on Rauman Pallo-Iirojen kasvatti. Hän aloitti Veikkausliiga-uransa porilaisessa FC Jazzissa kaudella 1999 pelaten 19 ottelua. Ensiesiintymisensä pääsarjatasolla hän teki 25. huhtikuuta Kotkan TP:tä vastaan. Ensimmäisen liigamaalinsa hän teki 15. lokakuuta 2000 Kotkan TP:tä vastaan, ja koko kaudella hän teki yhteensä kaksi maalia pelaamissaan 31 ottelussa. Kaudeksi 2001 Raukko siirtyi Tampere Unitediin, jossa hän pelasi 16 ottelua voittaen Suomen-mestaruuden. Hän palasi FC Jazziin seuraavana vuonna pelaten 20 ottelua ja tehden kaksi maalia. Kaudella 2003 hän pelasi 23 ottelua tehden kolme maalia, ja seuraavalla kaudella 24 ottelua tehden viisi maalia. Yhteensä Raukko pelasi 133 Veikkausliigan ottelua ja teki niissä 12 maalia. Kauden 2009 Raukko aloitti Euran Pallossa, jossa teki 11 ottelussa 13 maalia.


title: Jani Raukko

text: Vuonna 2018 Raukko aloitti jääpallon Bandyliigassa pelaavan Porin Narukerän päävalmentajana.


title: Jani Raukko

text: Raukko valmistui tradenomiksi Satakunnan ammattikorkeakoulusta vuonna 2002. Hän työskentelee Länsi-Suomen Osuuspankissa Rauman alueen henkilöasiakkaiden asiakkuusjohtajana.


title: XL (ohjelmointikieli)

text: XL tarkoittaa "laajennettavaa ohjelmointikieltä" (eXtensible Language). Se on suunniteltu tukemaan käsittellistä ohjelmointia. XL:n ominaisuuksiin lukeutuvat ohjelmoijan mukautettavissa oleva syntaksi ja semantiikka. Kääntäjän lisäosilla kieltä voi mukauttaa mielivaltaisesti.


title: Viherritari

text: Viherritari ("Papilio palinurus") on ritariperhosten heimoon kuuluva päiväperhonen, jota tavataan Kaakkois-Aasian sademetsissä. Se on väriltään smaragdinvihreä, lukuun ottamatta siivissä kulkevaa leveää juovaa, joka on vaaleanvihreä. Aikuisen yksilön siipien kärkiväli on 4,5-8 cm.


title: Nuija

text: Nuija voi tarkoittaa:


title: Esikääntäjä

text: Esikääntäjä (engl. preprocessor) on ohjelmointikielen kääntäjän osa, joka käsittelee ohjelmakoodin ennen varsinaiselle kääntäjälle lähetystä. Sen avulla voi esimerkiksi sisällyttää otsikkotiedostoja kooditiedostoon kuitenkaan kopioimatta koko otsikkotiedostoa. Esimerkiksi C-esikääntäjä muuttaa rivin #include  tiedoston stdio.h sisällöksi. Esikääntäjällä voi myös määritellä makroja ja vakioita. C-esikääntäjän rivi #define PI 3.1415926535 muuttaa kaikki PI -sanat piin määritellyksi likiarvoksi.


title: Harri Holma

text: Harri Gustaf Holma (sukunimi vuoteen 1906 "Hellman"; 14. huhtikuuta 1886 Hämeenlinna – 14. huhtikuuta 1954 Capri, Italia) oli suomalainen diplomaatti ja assyriologi.


title: Harri Holma

text: Holman vanhemmat olivat kollega Anders Victor Hellman ja Anna Ida Charlotta af Enehjelm. Hän pääsi ylioppilaaksi Suomalaisesta normaalilyseosta 1903 ja opiskeli Helsingin yliopistossa valmistuen filosofian kandidaatiksi ja maisteriksi 1907, lisensiaatiksi 1912 ja tohtoriksi 1914. Holma opiskeli assyriologiaa 1910-luvun alussa myös Berliinissä, Leipzigissä ja Lontoossa.


title: Harri Holma

text: Holma toimi Helsingin yliopiston assyriologian ja seemiläisen filologian dosenttina 1913–1923, ylioppilaskirjaston hoitajana 1904–1919 ja "Suomen tieteellisten seurojen valtuuskunnan" sihteerinä, kirjastonhoitajana ja taloudenhoitajana 1914–1919. Holma oli Viron avustamiskomitean sihteeri ja puheenjohtaja vuodesta 1919.


title: Harri Holma

text: Suomen itsenäistyttyä Holma siirtyi ulkoministeriön palvelukseen. Hän oli ulkoministeriön arkisto-osaston päällikkönä 1918, sanomalehtiavustajana ja lähetystösihteerinä Kööpenhaminassa 1919–1920 sekä asiainhoitajana Berliinissä 1920–1921. Vuonna 1918 Holma myös lähetettiin perehdyttämään Hessenin maakreivi Friedrich Karlia Suomen kulttuuriin ja kieleen, kun tätä oltiin suunnittelemassa mahdollisen Suomen kuningaskunnan kuninkaaksi. Holma toimi lähettiläänä Berliinissä ja Wienissä 1921–1927, Pariisissa, Brysselissä ja Luxemburgissa 1927–1943, Vatikaanissa 1943–1947 sekä Roomassa 1947–1953. Holma oli myös Suomen valtuuskunnan jäsen Kansainliiton yleiskokouksesa 1935–1939 ja Kansainliiton valvontakomitean pysyvä jäsen 1936–1941.


title: Harri Holma

text: Holma lahjoitti keräämänsä taidekokoelmat 1953 Lahden kaupungille.


title: Harri Holma

text: Harri Holma oli naimisissa vuodesta 1912 Alli Maria Haapakosken (1888–1963) kanssa. Heidän poikansa oli kirjailija ja taidehistorioitsija Klaus Ben Holma. Harri Holman veli Kaarlo Holma oli asianajaja, kokoomuksen kansanedustaja ja eduskunnan oikeusasiamies.


title: Ykstoist ykstoist

text: Ykstoist ykstoist on suomalaisen rap/reggae-yhtye Jätkäjätkien debyyttialbumi, joka julkaistiin 19. toukokuuta 2010. Kappale ”Joku saa tietää” on saanut jonkin verran radiosoittoa YleX:llä. Levystä julkaistiin vinyyliversio 26. toukokuuta 2010. "Ykstoist ykstoist" nousi parhaimmillaan kuudennelle sijalle Suomen virallisella albumilistalla.


title: Kapsáli

text: Kapsáli (; ) on Kreikan kylä, joka sijaitsee Kytheran saarella ja kuuluu Kytheran kuntaan, Saarten alueyksikköön ja Attikan alueeseen. Kylän väkiluku on 76 (vuonna 2011).


title: Kapsáli

text: Kapsáli on osa Chóran eli Kytheran pääkylän kyläyhdyskuntaa ja sijaitsee Kytheran eteläosassa Välimeren rannalla, kaksi kilometriä Chórasta etelään. Kapsáli toimi venetsialaiskaudella Chóran satamana.


title: Kapsáli

text: Kapsálissa on esimerkiksi uimaranta, kahviloita, baareja, ravintoloita, autovuokraamo, huoneiden vuokraajia, hotelleja ja pieni supermarket. Kylä on ollut vuosien ajan saaren yöelämän keskus.


title: Temppeliviikuna

text: Temppeliviikuna ("Ficus religiosa") – myös pyhäviikuna, pipal tai bodhipuu – on pitkäikäinen, kesävihanta puu, joka kuuluu mulperikasvien ("Moraceae") heimoon ja viikunoiden ("Ficus") sukuun. Temppeliviikunalla on uskonnollista merkitystä sekä buddhalaisuudessa että hindulaisuudessa.


title: Temppeliviikuna

text: Temppeliviikuna on aluksi päällyskasvi mutta juurtuu iän myötä maahan ja kasvaa 15–25 metriä korkeaksi, leveälatvaiseksi puuksi. Sillä on leveät, harmaanruskeat oksat, jotka ovat nuorena hienokarvaiset. Runko on 30–50 senttimetriä paksu ja harmaa kuori sileä tai pystysuunnassa uurteinen.


title: Temppeliviikuna

text: Nahkamaiset lehdet ovat soikeat tai kolmiomaiset ja kasvavat 9–17 senttimetriä pitkiksi ja 8–12 senttimetriä leveiksi. Ehyt- tai mutkalaitainen lehtilapa on hertta- tai kiilatyvinen ja pitkäsuippuinen tai otakärkinen. Lavan alapinta on vaaleampi kuin kiiltävän tummanvihreä yläpinta, ja keskisuonen molemmin puolin on 2 tyvisuonta ja 5–7 sivusuonta. Ohut lehtiruoti on vähintään yhtä pitkä kuin lehtilapa ja kiinnittynyt puuhun nivelellä. Kiinnityskohdassa on pienet, soikeat korvakkeet, joiden kärki on suippo.


title: Temppeliviikuna

text: Temppeliviikuna kukkii maalis–huhtikuussa. Sen pienet hede- ja emikukat kätkeytyvät mehevien, vihreiden kukintolapakoiden eli "viikunoiden" sisälle. Sileäpintaiset, litteän pallon muotoiset lapakot ovat 1–1,5 senttimetrin mittaiset ja soikeiden suojuslehtien peittämät. Ne ovat kiinnittyneet yksittäin tai pareittain puun lehteviin oksiin.


title: Temppeliviikuna

text: Temppeliviikunan pölyttämiseen on erikoistunut tietty viikunapistiäislaji, jonka tieteellinen nimi on "Blastophaga quadraticeps". Pistiäisnaaraat tunkeutuvat nuorten kukintolapakoiden sisälle lapakon päässä olevasta aukosta ja pölyttävät emikukat laskiessaan niihin munansa. Pölytyksen jälkeen lapakot kypsyvät touko–kesäkuussa punaisten pilkkujen täplittämiksi sinipunaisiksi hedelmiksi ja samanaikaisesti pistiäisen munista kehittyy ensin toukkia ja lopulta täysikasvuisia pistiäisiä. Pistiäiskoiraat kaivavat hedelmän seinämiin aukkoja, joiden kautta siitepölyä ja hedelmöittyneitä munia kantavat naarat voivat lähteä etsimään uusia lapakoita muniaan varten.


title: Temppeliviikuna

text: Temppeliviikuna kasvaa luonnonvaraisena Pohjois-Intiassa, Nepalissa, Pakistanissa sekä Indokiinassa, mutta on levinnyt ihmisen mukana muuallekin, kuten Yhdysvaltoihin ja Israeliin.


title: Temppeliviikuna

text: Temppeliviikuna menestyy kaikkialla tropiikissa 1 500 metrin korkeudelle saakka.


title: Temppeliviikuna

text: Buddhalaiset pitävät sitä pyhänä, sillä Siddhartha Gautaman sanotaan saavuttaneen nirvanan mietiskeltyään kuusi vuotta bodhipuun varjossa. Hindut puolestaan liittävät temppeliviikunan naisten hedelmällisyyteen ja uskovat, että Vishnu-jumala syntyi sen juurella.


Yhdistyneen kuningaskunnan parlamenttivaalit 1997 järjestettiin 1. toukokuuta. Vaaleissa Työväenpuolue sai enemmistön ja puolue palasi hallitukseen
18 oppositiovuoden jälkeen. Työväenpuolueen puheenjohtajasta Tony Blairista tuli uusi pääministeri.


title: Vsevolodo-Vilva

text: Vsevolodo-Vilva () on kaupunkimainen taajama ja kaupunkikunta Permin aluepiirin Aleksandrovskin piirissä Venäjällä. Se sijaitsee Jaivan sivujoen Vilvan varrella 16 kilometriä Aleksandrovskista luoteeseen. Taajaman kautta kulkee Tšusovoin ja Solikamskin välinen rautatie. Asukkaita on 3500 henkeä (vuonna 2009).


title: Vsevolodo-Vilva

text: Paikkakunta on saanut alkunsa vuonna 1811 perustetusta rautatehtaasta. Nimen toinen osa perustuu omistajan Vsevolod Vsevoložskin etunimeen. Vuonna 1888 suljetun rautatehtaan tilalle perustettiin metanolia valmistanut metsäkemiallinen tehdas. Vuonna 1930 perustettiin sovhoosi ja vuonna 1943 metsäteollisuuspiirin konttori. Kaupunkimaisen taajaman statuksen Vsevolodo-Vilva sai vuonna 1928.


title: Vsevolodo-Vilva

text: Nykyään Vsevolodo-Vilvassa toimii kemian tehdas, metsäteollisuuspiiri, maatalousyritys, Bereznikin soodatehtaan kaivos ja metsänhankintayritys. Taajamassa on keskikoulu, lasten luomistyön keskus, kerhotalo, kirjasto ja sairaala. Nähtävyyksiin kuuluu tehtaanjohtajan talo, jossa vuonna 1916 asui kirjailija Boris Pasternak.


title: Andréas Anagnostákis

text: Andréas Anagnostákis () (1826–1897) oli kreikkalainen lääkäri ja Ateenan yliopiston lääketieteellisen tiedekunnan professori. Anagnostákis syntyi Antikytheran saarella ja oli kreetalaista alkuperää.


title: Andréas Anagnostákis

text: Anagnostákis opiskeli Ateenan yliopistossa ja oli harjoittelussa Berliinissä, Wienissä ja Pariisissa. Hänestä tuli professori vuonna 1855. Hän opetti Ateenan yliopiston lääketieteellisessä tiedekunnassa vuodesta 1856 lähtien. Anagnostákis toimi 43 vuoden ajan oftalmologiaklinikan johtajana ja oli Ateenan lääketieteellisen seuran presidentti 20 vuotta. Vuonna 1877 Anagnostákiksesta tuli Ateenan yliopiston rehtori.


title: Andréas Anagnostákis

text: Anagnostákis esitteli vuodesta 1854 lähtien oftalmoskoopin muunnosta. Oftalmoskooppi oli saksalaisen Hermann von Helmholtzin vuonna 1851 keksimä. Anagnostákiksen muunnos oli muun muassa käyttäjäystävällisempi, ja nykyisin se on oftalmologien kautta maailman laajalti hyväksymä. Lääketieteellisessä terminologiassa tätä instrumenttia kutsutaankin ”Anagnostákiksen oftalmoskoopiksi”.


title: Andréas Anagnostákis

text: Lisäksi Anagnostákis kehitteli kirurgisia menetelmiä "trichiasiksen" hoitamiseen.


title: Summer Up

text: Summer Up on vuodesta 2003 järjestetty kävijämäärältään Suomen suurin hip hop- ja reggae -musiikin festivaali. Festarit järjestetään Lahden Mukkulan rannalla.


title: Summer Up

text: Ensimmäinen Summer Up -festivaali järjestettiin 12. heinäkuuta 2003. Pääesiintyjinä olivat Apollo & Ideaali sekä Trilogia. Kävijöitä historian ensimmäisellä Summer Up -festivaalilla oli 23. Kaatosateen vuoksi ensimmäinen festivaali siirrettiin paikalliseen Diva-yökerhoon päivätapahtumaksi.


title: Summer Up

text: Historian toinen Summer Up järjestettiin seuraavana vuonna 24. heinäkuuta 2004. Festivaalin pääesintyjinä olivat Apollo, Spesialisti, Syvyysvaikutelma sekä Ideaali & Baroni. Kävijämäärä kasvoi ensimmäisestä vuodesta huomattavasti noin 400:n kävijään.


title: Summer Up

text: Kolmas festivaali järjestettiin 8. heinäkuuta 2005. Pääesiintyjinä olivat yhdysvaltalainen Freestyle sekä kotimaiset artistit Skandaali, YOR123, Apollo, Ideaali ja Baroni. Festivaalin kävijämäärä jatkoi kasvamistaan nousten 800:n kävijään.


title: Summer Up

text: Summer Upin neljäs festivaali järjestettiin 8. heinäkuuta 2006. Festivaalin pääesiintyjänä olivat nimekkäät kotimaiset artistit Elastinen, Herrasmiesliiga ja Timo Pieni Huijaus. Festivaalin kävijämäärä jatkoi kasvuaan 1500:n kävijään.